**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ ЭДИЙН ЗАСГИЙН БАЙНГЫН ХОРООНЫ 03 ДУГААР САРЫН 23-НЫ ӨДӨР /ЛХАГВА ГАРАГ/-ИЙН ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| 1. | Хуралдааны товч тэмдэглэл: | 1-3 |
| 2 | Хуралдааны дэлгэрэнгүй тэмдэглэл | 4-36 |
|  | 1.Монгол Улс, Азийн хөгжлийн банк хоорондын Зээлийн хэлэлцээрүүд /Уур амьсгалын өөрчлөлтөд тэсвэртэй, тогтвортой мал аж ахуйг хөгжүүлэх төсөл/-ийн төсөл /Засгийн газар 2022.01.13-ны өдөр ирүүлсэн,зөвшилцөх/  2.Монгол Улс, Азийн хөгжлийн банк хоорондын Хөтөлбөрийн хэлэлцээр /Жижиг зардлыг санхүүжүүлэх хөтөлбөр/-ийн төсөл /Засгийн газар 2022.01.13-ны өдөр ирүүлсэн, зөвшилцөх/  3.“Тогтоолын хавсралтыг шинэчлэн батлах тухай” Улсын Их Хурлын тогтоолын төсөл /Засгийн газар 2022.01.05-ны өдөр өргөн мэдүүлсэн, хэлэлцэх эсэх/ | 6-33    33-35  35-36 |

***Монгол Улсын Их Хурлын 2022 оны хаврын ээлжит чуулганы***

***Эдийн засгийн байнгын хорооны 03 дугаар сарын 23-ны өдөр***

***/Лхагва гараг/-ийн хуралдааны товч тэмдэглэл***

Байнгын хорооны дарга Ж.Ганбаатар ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн хүрэлцэн ирж, 52.6 хувийн ирцтэйгээр хуралдаан 10 цаг 07 минутад Төрийн ордны “Их эзэн Чингис хаан” танхимд эхлэв.*

*Чөлөөтэй: Д.Батлут, Х.Болорчулуун, Н.Ганибал.*

Хэлэлцэх асуудалтай холбогдуулан Улсын Их Хурлын гишүүн Х.Булгантуяа Хөрөнгийн үнэлгээний тухай хуулийн төсөл; Улсын Их Хурлын гишүүн Ж.Ганбаатар Улаанбаатар хотын автозамын түгжрэлийг бууруулах талаар мэдээлэлтэй танилцах тухай асуудлуудыг Байнгын хорооны дараагийн хуралдаан хүртэл хойшлуулах санал гаргав.

Улсын Их Хурлын гишүүн Ч.Хүрэлбаатар санал хэлэв.

***Нэг.Монгол Улс, Азийн хөгжлийн банк хоорондын Зээлийн хэлэлцээрүүд /Уур амьсгалын өөрчлөлтөд тэсвэртэй, тогтвортой мал аж ахуйг хөгжүүлэх төсөл/-ийн төсөл*** */Засгийн газар 2022.01.13-ны өдөр ирүүлсэн,* ***зөвшилцөх,*** *санал, дүгнэлтээ Аюулгүй байдал, гадаад бодлогын байнгын хороонд хүргүүлнэ/*

Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Б.Жавхлан, Гадаад харилцааны сайд Б.Батцэцэг, Хүнс, хөдөө аж ахуй, хөнгөн үйлдвэрийн сайд З.Мэндсайхан, Хүнс, хөдөө аж ахуй, хөнгөн үйлдвэрийн яамны Төрийн нарийн бичгийн дарга Т.Жамбалцэрэн, Эдийн засгийн хөгжлийн дэд сайд С.Наранцогт, Эдийн засгийн хөгжлийн яамны Төрийн нарийн бичгийн дарга Х.Батжаргал, мөн яамны Хөгжлийн санхүүжилтийн бодлогын газрын даргын албан үүргийг түр орлон гүйцэтгэгч И.Батхүү, Сангийн яамны Санхүүгийн бодлогын газрын дарга Б.Сүх-Очир, мөн газрын Өрийн удирдлагын хэлтсийн дарга Б.Одонтуяа нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа, Б.Ууганцэцэг нар байлцав.

Хууль санаачлагчийн илтгэлийг Гадаад харилцааны сайд Б.Батцэцэг танилцуулав.

Илтгэлтэй холбогдуулан Улсын Их Хурлын гишүүн Б.Энхбаяр, С.Чинзориг, Ц.Цэрэнпунцаг, Д.Бат-Эрдэнэ, Т.Аюурсайхан, Т.Доржханд, Б.Баттөмөр, Ж.Бат-Эрдэнэ, М.Оюунчимэг нарын тавьсан асуултад Сангийн сайд Б.Жавхлан, Гадаад харилцааны сайд Б.Батцэцэг, Хүнс, хөдөө аж ахуй, хөнгөн үйлдвэрийн сайд З.Мэндсайхан, Хүнс, хөдөө аж ахуй, хөнгөн үйлдвэрийн яамны Төрийн нарийн бичгийн дарга Т.Жамбалцэрэн, Эдийн засгийн хөгжлийн яамны Хөгжлийн санхүүжилтийн бодлогын газрын даргын албан үүргийг түр орлон гүйцэтгэгч И.Батхүү нар хариулж, тайлбар хийв.

Улсын Их Хурлын гишүүн Т.Аюурсайхан, Ж.Бат-Эрдэнэ, Ц.Цэрэнпунцаг, М.Оюунчимэг, С.Чинзориг, Х.Булгантуяа, Д.Бат-Эрдэнэ нар үг хэлэв.

**Ж.Ганбаатар:** Монгол Улс, Азийн хөгжлийн банк хоорондын Зээлийн хэлэлцээрүүд /Уур амьсгалын өөрчлөлтөд тэсвэртэй, тогтвортой мал аж ахуйг хөгжүүлэх төсөл/-ийн төслийг зөвшилцөхийг дэмжье гэсэн санал хураалт явуулъя.

Зөвшөөрсөн: 3

Татгалзсан: 10

Бүгд: 13

23.1 хувийн саналаар дэмжигдсэнгүй.

Байнгын хорооноос гарах санал, дүгнэлтийг Улсын Их Хурлын гишүүн Б.Баттөмөр Аюулгүй байдал, гадаад бодлогын байнгын хорооны хуралдаанд танилцуулахаар тогтов.

*Уг асуудлыг 12 цаг 17 минутад хэлэлцэж дуусав.*

***Хоёр.Монгол Улс, Азийн хөгжлийн банк хоорондын Хөтөлбөрийн хэлэлцээр /Жижиг зардлыг санхүүжүүлэх хөтөлбөр/-ийн төсөл*** */Засгийн газар 2022.01.13-ны өдөр ирүүлсэн,* ***зөвшилцөх****, санал, дүгнэлтээ Аюулгүй байдал, гадаад бодлогын байнгын хороонд хүргүүлнэ/*

Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Б.Жавхлан, Эдийн засгийн хөгжлийн дэд сайд С.Наранцогт, Эдийн засгийн хөгжлийн яамны Төрийн нарийн бичгийн дарга Х.Батжаргал, мөн яамны Хөгжлийн санхүүжилтийн бодлогын газрын даргын албан үүргийг түр орлон гүйцэтгэгч И.Батхүү, Сангийн яамны Санхүүгийн бодлогын газрын дарга Б.Сүх-Очир, мөн газрын Өрийн удирдлагын хэлтсийн дарга Б.Одонтуяа, Нийслэлийн Засаг даргын Тамгын газрын Төсөл, хөтөлбөрүүдийн хяналт, зохицуулалтын хэлтсийн дарга М.Аясгалан нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа, Б.Ууганцэцэг нар байлцав.

Хууль санаачлагчийн илтгэлийг Улсын Их Хурлын гишүүн, Сангийн сайд Б.Жавхлан танилцуулав.

Илтгэлтэй холбогдуулан Улсын Их Хурлын гишүүн Ж.Ганбаатарын тавьсан асуултад Сангийн сайд Б.Жавхлан хариулж, тайлбар хийв.

Улсын Их Хурлын гишүүд үг хэлээгүй болно.

**Ж.Ганбаатар:** Монгол Улс, Азийн хөгжлийн банк хоорондын Хөтөлбөрийн хэлэлцээр /Жижиг зардлыг санхүүжүүлэх хөтөлбөр/-ийн төслийг зөвшилцөхийг дэмжье гэсэн санал хураалт явуулъя.

Зөвшөөрсөн: 4

Татгалзсан: 9

Бүгд: 13

30.8 хувийн саналаар дэмжигдсэнгүй.

Байнгын хорооноос гарах санал, дүгнэлтийг Улсын Их Хурлын гишүүн Б.Баттөмөр Аюулгүй байдал, гадаад бодлогын байнгын хорооны хуралдаанд танилцуулахаар тогтов.

*Уг асуудлыг 12 цаг 26 минутад хэлэлцэж дуусав.*

Засгийн газрын хуралдаантай давхацсан тул “Тогтоолын хавсралтыг шинэчлэн батлах тухай” Улсын Их Хурлын тогтоолын төслийг хэлэлцэхийг хойшлуулав./12:36/

Байнгын хорооны хуралдаанаар 2 асуудал хэлэлцэв.

*Хуралдаан 2 цаг 29 минут үргэлжилж, 19 гишүүнээс 16 гишүүн хүрэлцэн ирж, 84.2 хувийн ирцтэйгээр 12 цаг 36 минутад өндөрлөв.*

**Тэмдэглэлтэй танилцсан:**

ЭДИЙН ЗАСГИЙН БАЙНГЫН

ХОРООНЫ ДАРГА Ж.ГАНБААТАР

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Б.БАТГЭРЭЛ

**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ ЭДИЙН ЗАСГИЙН БАЙНГЫН ХОРООНЫ 03 ДУГААР САРЫН 23-НЫ ӨДӨР /ЛХАГВА ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

           **Ж.Ганбаатар:** Байнгын хорооныхоо гишүүдийн энэ өдрийн амар амгаланг айлтгая. Гишүүдийн ирц хангалттай хүрсэн байна. Болорчулуун гишүүн, Ганибал гишүүн нар тодорхой шалтгаантайгаар чөлөө авсан байна. Ингээд өнөөдрийнхөө хуралдааныг эхэлье.

Хуралдаан эхлэхийн өмнө манай Тогтвортой хөгжлийн дэд хороо маань Булгантуяа гишүүн маань олон талт хамтын ажиллагааны зөвлөл байгуулж байгаа. Энэ хуралдаан өнөөдөр 2-3 цагийн хооронд болно. 1 цагаас 2 хагасын хооронд бүх Байнгын хорооны гишүүдэд урилга хүргүүлсэн байгаа. Тэгэхээр энэ Тогтвортой хөгжлийн дэд хороо зөвлөл байгуулж байгаа энэ ажилд Байнгын хорооны гишүүдийг бас идэвхтэй оролцохыг урья. Монголд байгаа олон улсын байгууллагуудын суурин төлөөлөгч нар оролцож байгаа. Мөн эрдэмтэн, төлөөлөгчдийн зөвлөл байгуулагдаж ажиллаж байгаа. Энэ ажлыг дэмжиж идэвхтэй оролцохыг бас та бүхэнд хэлье.

Байнгын хорооны хуралдаанаар хэлэлцэх асуудлыг танилцуулъя.

1.Монгол Улс, Азийн хөгжлийн банк хоорондын зээлийн хэлэлцээр /Уур амьсгалын өөрчлөлтөд тэсвэртэй, тогтвортой мал аж ахуйг хөгжүүлэх төсөл/ зөвшилцөх асуудлыг хэлэлцэнэ. Санал дүгнэлтийг Аюулгүй байдал, гадаад бодлогын байнгын хороонд хүргүүлнэ.

2.Монгол Улс, Азийн хөгжлийн банк хоорондын Хөтөлбөрийн хэлэлцээр /Жижиг зардлыг санхүүжүүлэх хөтөлбөрийн төсөл/ зөвшилцөх. Мөн санал, дүгнэлтийг Аюулгүй байдал, гадаад бодлогын байнгын хороонд хүргүүлнэ.

3.“Тогтоолын хавсралтыг шинэчлэн батлах тухай” Улсын Их Хурлын тогтоолын төсөл хэлэлцэн, засгийн газраас өргөн барьсан байгаа.

4.Хөрөнгийн үнэлгээний тухай хуулийн шинэчилсэн найруулгын төсөл болон хамт өргөн мэдүүлсэн бусад хуулийн төслүүд

5.Улаанбаатар хотын авто замын түгжрэлийг бууруулах талаар авч үзүүлж байгаа арга хэмжээний талаар мэдээлэлтэй танилцах гэсэн ийм таван асуудал байгаа.

Тавдугаар асуудал, Улаанбаатар хотоос түгжрэлийг бууруулах асуудлаар бол нь Их Хурлын даргаас өгсөн чиглэлийн дагуу бид Эдийн засгийн байнгын хороон дээр мэдээлэл сонсох ёстой. Тэгэхдээ Улаанбаатар хотоос тодорхой шалтгаануудыг хэлсэн, арай болоогүй байна, бүлэг дээр асуудлуудыг танилцуулах шаардлагатай гэсэн учраас энэ асуудлыг энэ удаагийн хуралдаанаас хойшлуулж байна.

Хэлэлцэх асуудалтай холбоотой өөр саналтай гишүүн байна уу? Хүрэлбаатар гишүүнээр тасаллаа. Булгантуяа гишүүн.

**Х.Булгантуяа:** Эдийн засгийн байнгын хорооны өнөөдрийн хэлэлцэх асуудлын хуваарьт Хөрөнгийн үнэлгээний тухай хууль орсон байсан. Манай ажлын дэд ажлын хэсэг тав дахь өдөр хуралдаад, хагас сайн, бүтэн сайнгүй бас нэлээн ажиллалаа. Өчигдөр орой бараг арван цаг хүртэл ажлын хэсэг хуралдлаа. Зарчмын зөрүүтэй бас хагалах, мэргэжлийн байгууллагуудаас нэмж тодруулах асуудлууд байгаа учраас өнөөдөр хэлэлцэж арай амжихгүй болчхоод байна. Байнгын хорооны гишүүдэд бас материал арай тараагдаагүй байгаа.

**Ж.Ганбаатар:** Энэ асуудлыг бас надад хэлсэн. Тэгээд энэ Хөрөнгийн үнэлгээний тухай хуулийн шинэчилсэн найруулгыг түр хойшлуулъя, дараагийн хуралдаан хүртэл. Ингээд гурван асуудал хэлэлцэх нь байна. Хүрэлбаатар гишүүн хэлэлцэх асуудалтай холбоотой санал хэлье.

**Ч.Хүрэлбаатар:** Би зүгээр Эдийн засгийн байнгын хорооны дарга, Эдийн засгийн Байнгын хорооныхоо гишүүддээ хандаж зүгээр л нэг л зүйлийг хэлмээр байна аа. Эдийн засгийн байдал амаргүй байгаа. Бүх юм урсгалаараа явж байна. Чөлөөт уналт хийж байна шүү. Гадагшаа бараа бүтээгдэхүүн авах гээд валют авах гэхээр тэр нь олдохгүй, хязгаарлалттай. Энэ чинь хоёроос гурван сарын дараа, дөрвөн сарын дараа бараа бүтээгдэхүүний үнэ өсөх, хомстол үүсэх ийм эрсдэл бий болгож байгаа.

Мөнгөний бодлогыг 2011 оны сүүлээр хэлэлцэж байхад мөнгөний бодлогодоо өөрчлөлт оруулаач ээ, бодлогын хүүгээ нэмээч ээ гэдэг хүсэлтийг тавьж байхад үгүй гэсээр байгаад өнөөдөр тэр хугацаанаас хойшоо валютын нөөцийг тэрбум гаран доллароор хоосолчихсон байж байгаа. Валютын нөөцийг тэрбум доллароор доошоо явуулсан. Тэгэхээр энэ асуудлыг хэлэлцэж Монголбанкны ерөнхийлөгчтэй хариуцлага тооцох тухай асуудлыг Эдийн засгийн байнгын хороон дээр яримаар байна, Ганбаатар дарга аа. Тэгэхээр та бас Монголбанкны ерөнхийлөгч, холбогдох хүмүүстэйгээ ярьж энэ асуудлыг оруулж ирж нэгдүгээрт яримаар байна.

Хоёрдугаарт эдийн засгийн одоо байдал бодитой байдал энэ бүгдийг энд бодитой сайхан ярилцмаар байна. Мэдсэн ч чимээгүй байгаад байдаг, үг хэлсэн ч тэр үгийг нь үг болгодоггүй ийм байсаар байгаад энэ эдийн засаг чинь унаж дууслаа шүү дээ, яг үнэнийг хэлэхэд. Эргээд бүх гал энэ Их Хурлын гишүүд бидэн дээр ирнэ. Чимээгүй байсныхаа төлөө, эс үйлдэл хийснийхээ төлөө бид нар хариуцлага хүлээнэ шүү. Энэ Лхагвасүрэнг анх томилогдож байхад би бүлэг дээр ганцаараа эсэргүүцэж байсан. Энэ ажлыг хийж чадахгүй гэж хэлсэн. Тэгээд эцэст нь улс орны эдийн засаг юунд хүргэж байгааг бид нар харж байгаа. Тэгээд Ганбаатар дарга аа, та энэ дээр жоохон санаачилга гаргаад яваад өгөөч ээ л гэж би хэлэх гэсэн юм. Баярлалаа.

**Ж.Ганбаатар:**Хүрэлбаатар даргад хэлэхэд бүлгийн хурал дээр хоёр, гурван удаа би бас хэлсэн. Заримд нь бас эмоци гаргаад ч хэлсэн. Тэгээд энэ сэтгүүлч нар бол миний араас их гүйж байгаа. Би одоо ямар нэгэн байдлаар хэвлэл мэдээлэл рүү бол хандахгүй байгаа. Зугтаж байгаа. Тэгээд бүлгийн хурал дээр энэ талаар анхаарч өгөөч ээ гээд. Өчигдөр би бас хоёр, гурван сайд нартай өрөөндөө уулзсан. Тодорхой арга хэмжээнүүдийг бол авч байгаа гэж мэдээлж байгаа, энэ нөгөө хүндрэлээс гарах. Тэгэхээр энэ асуудлыг олон талаас нь ярьж байгаад хүндрэлээс яаж гарах вэ гэдэг арга хэмжээнүүдийг бол ярилцах нь зөв өө. Энийг бол өнөөдөр 2 цагаас Их Хурлын даргын өрөөнд хуралдах юм байна лээ. Төсвийн байнгын хорооны дарга бас оролцох байх. Тэгээд хэт их шүүмжлэл гэхээсээ илүү шийдлийг олох нь зөв болов уу гэсэн бодолтой Эдийн засгийн байнгын хорооны даргын хувьд бол байгаа.

Монголбанкны ерөнхийлөгчийн хувьд бол та, бид бол зөвхөн хуулиар л Монголбанктай харьцах эрхтэй. Зааж зөвлөх юм уу, тийм боломж бол Их Хуралд бол байхгүй. Энийг бас сануулж хэлье.

Хэлэлцэх асуудалдаа оръё. Эхний асуудалдаа оръё.

**Нэг.Монгол Улс, Азийн хөгжлийн банк хоорондын Зээлийн хэлэлцээрийн Уур амьсгалын өөрчлөлтөд тэсвэртэй, тогтвортой мал аж ахуйг хөгжүүлэх төслийг зөвшилцөх асуудлыг хэлэлцэж эхэлье.**

Ажлын хэсгээ оруулъя. Засгийн газрын хуралдаан бас давхцаад байгаа. Дэд сайд байна уу? Зохион байгуулагчд хуралдаан явуулмаар байна. Өнөө хар. Гэхдээ эхээ даа гараад ир. Төсөв хэцүү гэчихсэн юм аа даа гэж чадахгүй. Авалгүй орон дээр бол гамбаа хэдийнээ ээж байсан шүү дээ

Хэлэлцээрийн төслийн талаарх төсөл санаачлагчийн танилцуулгыг Гадаад харилцааны сайд Батцэцэг сайд хийнэ. Ажлын хэсгийн 3 номерын микрофон өгье.

**Б.Батцэцэг:** Сайн байцгаана уу? Эрхэм Байнгын хорооны дарга, Улсын Их Хурлын гишүүд ээ. Та бүхэнд энэ өдрийн мэндийг хүргэе. Монгол Улсын Засгийн газар, Азийн хөгжлийн банк хоорондын хамтын ажиллагааны хүрээнд Уур амьсгалын өөрчлөлтөд тэсвэртэй, тогтвортой мал аж ахуйг хөгжүүлэх төслийг Азийн хөгжлийн банкны 30 сая ам.долларын хөнгөлөлттэй зээлийн эх үүсвэрээр хэрэгжүүлэхээр тохиролцоод байна.

Төслийг хэрэгжүүлснээр бага ашиглагдсан бэлчээрийг хамгаалах, даац хэтэрсэн хэсгийг зохицуулалт хийх замаар удирдах, малын эрүүл мэндийн үйлчилгээ, сүргийн бүтэц, үүлдэр угсааг сайжруулах, мал аж ахуйн салбарын бүтээмжийг нэмэгдүүлэх, нэмүү өртгийн сүлжээг хөгжүүлэх, зуд гэх мэтийн байгалийн гамшигт өртөмтгий байдлыг бууруулах зэрэг ач холбогдолтой юм. Азийн хөгжлийн банктай байгуулах Зээлийн гэрээнүүд нь Монгол Улсын олон улсын гэрээний тухай хуулийн 8.1.2-т заасны дагуу гадаад улсын болон олон улсын банк, санхүүгийн байгууллагаас авах зээлийн ерөнхий нөхцөлийн талаарх олон улсын гэрээ байгуулах учраас Улсын Их Хурлаар заавал соёрхон батлуулах шаардлагатай юм.

Зээлийн хэлэлцээрт гарын үсэг зурах асуудлыг хэлэлцэн шийдвэрлэж өгнө үү.

**Ж.Ганбаатар:** Батцэцэг сайдад баярлалаа. Эдийн засгийн яам, Сангийн яам энэ Их Хурлыг жаахан хүндэтгэж ажиллана шүү. Батцэцэг сайдад баярлалаа. Дэд сайд нь ч хурал руу орчихдог. Тэгээд хурлууд нь давхцах юм. Энэ чинь Их Хурлын ажил явж байгаа шүү дээ, бас төрийн ажил явж байгаа юм.

Танилцуулгатай холбоотойгоор асуулттай Байнгын хорооны гишүүд, Их Хурлын гишүүд нэрсээ өгөхийг хүсье. Бат-Эрдэнэ гишүүнээр тасаллаа. Энхбаяр гишүүн асуулт асууя.

**Б.Энхбаяр:** Энэ дөрвөн аймгийн малчдад хашаа барихад 30 сая доллар зээлж авч байгаа гээд байгаа төсөл мөн үү, хөдөө аж ахуйн? Энэ төсөл авахгүйгээр шийдэх боломж байна. 30 сая доллар зээлгүйгээр, 100 тэрбум төгрөг. Улаанбаатар хот ерөөсөө 1157 ийм барих ёсгүй хашаа барьчихсан. Улаанбаатар хот бол одоо хашааны шугуй болсон. Нийтийн эзэмшлийн талбайг бүгдийг нь хууль бусаар хашаад, хашаалчихсан хот болчихсон. Байгаль орчинд гарах, явах зам байхгүй. Тэгээд би энэ хавар нэг хуулийн төсөл санаачлах гэж байгаа. Энэ бусад улс оронд их түгээмэл байдаг юм байна. Ялангуяа Скандинавын улс орнуудад. Байгальд явганаар аялах эрхийн тухай хууль гэж байгаа юм. Хүн Туул гол руугаа алхах зам харгуй алга, Богд ууландаа явган алхчих тийм зам харгуй алга, хот дотроо эмнэлэг, сургууль руугаа алхах зам харгуй алга. Тэгээд тэрнээсээ болоод энэ хүмүүс чинь яаж байна вэ? Машинаар л явж байна шүү дээ. Түгжрэл нэмэгдэж байна. Хүнд ээлгүй хот болчхоод байна шүү дээ. Тийм учраас энэ хотод байгаа энэ хууль бус хашаануудыг бүгдийг нь буулгаад энэ малчдадаа үнэгүй өгчихье. Тэгээд 30 сая доллароо хэмнэчихье гэсэн ийм ерөөс саналтай байна.

**Ж.Ганбаатар:**Би энэ ажлын хэсгийг танилцуулаагүй байна. Жамбалцэрэн Хүнс, хөдөө аж ахуй, хөнгөн үйлдвэрийн яамны Төрийн нарийн бичгийн дарга, Батхүү Эдийн засгийн хөгжлийн яамны Хөгжлийн санхүүжилтийн газрын дарга, Сүх-Очир Сангийн яамны Санхүүгийн бодлогын газрын дарга, Одонтуяа Сангийн яамны сангийн Санхүүгийн бодлогын газрын хэлтсийн дарга гэсэн ийм хүмүүс байна.

Асуултад хариулъя. Жамбалцэрэн Төрийн нарийн бичгийн дарга, 2 номер.

**Т.Жамбалцэрэн:** Гишүүдийнхээ энэ өдрийн амгаланг айлтгая. Энхбаяр гишүүний асуултад хариулъя. Энэ төсөл үндсэндээ 2018 онд судалгааны ажил, Азийн хөгжлийн банкны нөхдүүд, манай Хүнс, хөдөө аж ахуй, хөнгөн үйлдвэрийн яамны хамтарсан ажлын хэсэг боловсруулж, 2021 онд хэрэгжүүлэхээр төлөвлөсөн төсөл. Сая яригдаж байгаа 14 мянган малын хашаа барих гэдэг асуудал бол энэ төслийн төслийн нэг бүрэлдэхүүн хэсэгт нь байсан. Үндсэндээ энэ төсөл маань гурван бүрэлдэхүүн хэсэгтэй. Эхний бүрэлдэхүүн хэсэг нь уур амьсгалд дасан зохицсон мал аж ахуйн бэлчээр, усны менежментийг сайжруулах гэсэн ийм бүрэлдэхүүн хэсэг. Хоёр дахь бүрэлдэхүүн хэсэг нь мал аж ахуйн нэмүү өртгийн сүлжээг бэхжүүлэх. Гурав дахь бүрэлдэхүүн хэсэг нь бүрэлдэхүүн хэсэг нь мал аж ахуйн салбарын зохицуулалтын хүрээ, чадавхыг сайжруулах гэсэн ийм гурван бүрэлдэхүүн хэсэгтэй. Нийт хөрөнгө оруулалтын 30 сая долларын 24 сая доллар нь цэвэр хөдөө аж ахуйн хөрөнгө оруулалтын салбарт, 5 сая доллар нь урсгал зардалд, 2 сая доллар нь бусад магадалшгүй ажлын зардалд багтаж хамаарч байгаа.

Нэгдүгээр бүрэлдэхүүн хэсэгт бол, өмнө нь бид нар Швейцарын хөгжлийн агентлагтай 15 жил хамтран ажиллаж, бэлчээр ашиглагчдын менежментийг сайжруулах чиглэлд, малчдын бүлэг, бэлчээр хамгаалагчдын нэгж байгуулах энэ чиглэлд бол ажиллаж байсан туршлага дээр тулгуурлаад энэ эхний бүрэлдэхүүн хэсгийг боловсруулсан. Энэ хүрээндээ бид нар малчдын бүлгийг байгуулах, энэ малчдын бүлгийг бэлчээрийн менежментийг сайжруулах чиглэлд зохион байгуулах, малын тоо толгойг бууруулах, бэлчээрийн усан хангамжийг нэмэгдүүлэх, хадлангийн талбай хаших, хадлангийн талбайг нь хамгаалах өвсний агуулах саравчийг байгуулж өгөх, энэ чиглэлд нэгдүгээр бүрэлдэхүүн хэсэг бол туссан байгаа юм.

Энэ хүрээнд бол тодорхой энэ хэмжээний малчдын бүлэг, бэлчээр ашиглагчдын багийг байгуулж болох юм. Энэ хүрээндээ иймэрхүү хашаа хороо, хамгаалалтын өвсний агуулахын талбайг байгуулж болох юм гэсэн тооцоо оруулсан байгаа юм. Бүхэлдээ гэдэг юм уу, үндсэндээ төслийн 70 орчим хувь нь бол мал аж ахуйн нэмүү өртгийн сүлжээг бэхжүүлэх энэ чиглэлд зарцуулагдах юм. Энэ дотроо мал аж ахуйн нэмүү өртгийн сүлжээг бэхжүүлэх, малын эрүүл мэндийг сайжруулах, малын үүлдэр угсааг сайжруулах төсөлд хамрагдаж байгаа хорин суманд цөм сүргийн аж ахуй байгуулах, шахан бордох төвийг байгуулах гэсэн илүүтэй энэ чиглэл рүү явж байгаа гэдгийг бас хэлэх гэсэн юм.

**Ж.Ганбаатар:** Чинзориг гишүүн асуулт асууя.

**С.Чинзориг:** Энэ төслийг зарчмынх нь хувьд бол дэмжье гэсэн бодолтой байгаа юм. Ер нь бид нар мал аж ахуйн талаар төрөөс баримтлах бодлого юмаа бас жаахан өөрчлөхгүй бол яг одоогийн бидний уламжлалт бодлогоор. уламжлалт аргаар нүүдлийн мал аж ахуй эрхлэх боломжгүй болчихлоо шүү дээ. Манай нүүдлийн мал аж ахуй чинь байгалиас бол хэт хараат, байгаль цаг агаар сайхан бол малчид тайван нутаг орондоо өвөлжиж хаварждаг, байгаль цаг агаар хатуурахаар тэгээд л одоо үүрээ эвдүүлсэн шороо шиг бужигнаад л, хөрш зэрэг аймгууд руу өвөлждөг. Манай Өвөрхангай аймаг гээд сүүлийн гурван жил яг 1200-1300 малчин өрх гурван жил дараалан гаднын аймгуудад отор нүүдлийг хийж маш зутруухан өвөлжсөн. Энэ бол байгалиас хэт хамааралтай нүүдлийн мал аж ахуй эрхлэх боломжгүй болоод байна гэдгийг чинь бол харуулаад байгаа юм.

Хоёр дахь асуудал, манайд цөлжилт сүүлийн жилүүдэд маш хүчтэй явагдаж байна. Нийт бэлчээрийг чинь бараг л 77 орчим хувь нь цөлжилтөд хамрагдсан байна гэсэн ийм судалгаа гарсан.

Гурав дахь, энэ төслийг хэрэгжүүлэн зайлшгүй шаардлага юу байна гэж би харж байна вэ гэхээр энэ бэлчээрийн даац бол нэлээд бас хэтэрсэн. Бэлчээр хамгаалах бэлчээр, ашиглах менежментийг сайжруулах ийм чиглэлд зайлшгүй өөрчлөлт хийх асуудлууд бол байна.

Дөрөв дэх асуудал нь, малын удмын сан, эрүүл мэндтэй холбоотой асуудлыг бид олон жилийн төрийн бодлогын гадна хаяж ирсэн. Энэнээсээ шалтгаалаад малаас хүнд дамжиж халдварладаг халдварт өвчин гаралт маш их нэмэгдсэн. Хавдар өвчлөл нь маш их нэмэгдэж байгаа. Энэ бол үндсэндээ түүхий малын, гар аргаар мах хэрэглэдэгтэй холбоотой, түүхий сүү цагаан бүтээгдэхүүн хэрэглэдэгтэй бол холбоотой гэж үзэж байгаа. Тийм учраас мал аж ахуйн бодлого нэлээн өөрчлөх зайлшгүй шаардлагатай ийм үндэслэлүүд байгаа учраас энэ төслийг хэрэгжүүлэхийг дэмжиж байгаа юм.

Гишүүдийн нэг ганц нэг болгоомжлоод байгаа юмнууд бол тэр сая тоглоом шоглоомоор хэлээд байна шүү дээ, Жамбал дарга аа. 14 мянган малчдын хашаа хороог тохижуулна гээд биччихээр чинь ингээд ойлгохгүй байна шүү дээ. Малчин хүний хашаа хороог төслийн мөнгөөр, зээлээр оруулчих гээд байгаа юм уу? Яг ийм ажил хийх гээд байгаа юм уу? Үгүй бол танай наад ажил хариуцаж байгаа улсууд чинь амьдралаа мэддэггүй, мал аж ахуйн бодлогоо мэддэггүй юм уу? Гаднын нэг зөвлөхийн бичсэн үгийг ингээд орчуулгын үгээр биччихээд ингээд гишүүдийн дундаас бухимдал үүсгээд байгаа юм уу? Энийгээ эргэж харах хэрэгтэй.

Үнэхээр малын хашаа хороог засаж тохижуулна гээд, энэ нэг бүрэлдэхүүн хэсгийг нь болгоод хийх ийм чиглэл байгаа бол энийгээ өөрчлөх тийм боломж байна уу, үгүй юу? Би бол өөрчлөөд ус цэг гарах зайлшгүй шаардлагатай байна, бэлчээр хамгаалах зайлшгүй шаардлагатай байна, малыг эрүүлжүүлэх, удмын санг сайжруулах зайлшгүй шаардлагууд байна шүү дээ. Эдгээр бүлгүүд дээр энэ хашаа хороо засаж тохижуулна гэж байгаа чиглэлээ оруулаад, мөнгө төр хуваарилагдсан юм бол миний дээр хэлж байгаа энэ чиглэлүүд рүү хөрөнгө мөнгийг нь хуваарилаад явуулчих хэрэгтэй шүү дээ.

Ингээд төрийн захиргааны төв байгууллагууд оруулж ирж байгаа юмнууд нь, өөрсдөө амьдрал мэддэггүй юм уу, энэ сонин, сонин юм бичиж орж ирээд ингээд гол төслийнхөө ач холбогдлыг унагаад бууруулаад. Тэгээд энэнээс чинь болоод аягүй бол энэ төсөл чинь дэмжигдэхгүй, гол нөгөө бодлогын чинь юм орхигдчих гээд байна шүү дээ. Энэ дээр одоо тодорхой тайлбар өг. Яг хашаа хороо засна гээд байгаа чинь үнэн юм уу, хэчнээн сая доллар энэ рүү орох гээд байгаа юм?

Хоёрдугаарт, нь энэний чиглэлийг нь өөрчлөөд ус цэг гаргах, бэлчээрийн менежментийг сайжруулах малыг эрүүлжүүлэх, удмын санг нь сайжруулах чиглэлээр энэ мөнгийг зарцуулах тийм өөрчлөлт хийх боломж байгаа юм уу, үгүй юм уу? Тийм бол тэгээд одоо засаад Байнгын хороо тийм чиглэл өгөөд, ингээд цааш явах нь зүйтэй байх гэж.

**Ж.Ганбаатар:** Чинзориг гишүүн сайд шиг зааварчилгаа, бараг чиглэлийн сайд шиг энэ асуудлыг сайн мэдэж байна л даа. Тэгэхдээ зүгээр энэ асуудал чухал нь чухал байх. Тэгэхдээ энэ өрийн тааз маань тулчихсан, эдийн засаг хүнд ийм үед Байнгын хороо бол яг ийм асуудлыг хэлэлцэх нь. Би бол хэлэлцэхгүй гээд хоёр долоо хоног хойшлуулсан. Тэгээд л заавал хэлэлцэх ёстой л гээд байгаа юм л даа. Таныг би тайлбарласан учраас танд хэлж байгаа юм. Тэгэхдээ энэ бол чухал асуудал байх. Гэхдээ өнөөдрийн эдийн засагт байгаа хүндрэлийн асуудлаас арай илүү чухал гэж би бол бодохгүй байна. Тэгэхдээ хэлэлц гээд заавал шахаад байгаа учраас одоо хэлэлцэж л байгаа. Хоёр долоо хоног хойшлуулсан, мэдэж байгаа. 3 номер асуултад хариулъя.

**Т.Жамбалцэрэн:** Чинзориг гишүүний асуултад хариулъя. Энэ дөрвөн аймгийн хорин сум сонгож авдаг нь яг таны хэлсэнтэй сүүлийн гурван жил гангийн давтамж, зудын давтамж өндөртэй байсан дөрвөн аймгийн хорин сумыг авч сонгосон. Дээр нь энэ бүс нутгуудад малын нягтрал хэт өндөр, бэлчээрийн маргаан маш өндөр ийм бүс нутгуудыг сонгож авсан юм. Энэ хүрээндээ бэлчээр ашиглалтыг сайжруулах чиглэлийн ажлууд хийгдэх юм. Яг 14 мянган юу гэдэг юм, өвөлжөө хаваржаа, тэр хашаа барина гэдэг асуудал бол энэ техникийн шинжтэй асуудлууд. Яг нарийвчилсан Зээлийн ерөнхий хэлэлцээр дээр танилцуулгын түвшинд тусгагдсан боловч төсвийн хүрээнд төсөл хэрэгжүүлээд явах хүрээнд бол энэ төсвийг эргэж харах бололцоотой, доторх үйл ажиллагаануудыг бага зэргийн өөрчлөлтүүдийг оруулаад явах бүрэн боломжтой юм.

Ялангуяа, өмнөх Энхбаяр гишүүний асуулт дээр хэлж байсан. Нийт төслийн маань санхүүжилтийн 70 хувь нь мал аж ахуйн нэмүү өртгийн сүлжээг бэхжүүлэх чиглэлд бол илүүтэй санхүүжигдээд явна. Сүүлийн жилүүдэд улсын төсвөөс гэдэг юм уу, хөрөнгө оруулалтаар бол мал аж ахуйн салбар дээр хөрөнгө оруулалтын чиглэлүүд бол харьцангуй бага хөрөнгө оруулалттай яваад байгаа. Энийг нөхөх боломжтой санхүүжилтийн хэлбэрүүд нь олон улсын байгууллагуудын хэрэгжүүлж байгаа энэ төсөл, хөтөлбөрүүд, өмнөх жилүүдэд хэрэгжүүлж байсан төсөл, хөтөлбөрүүдийн суурин дээр сайн жишгүүдийг авч хэрэгжүүлэх ийм зайлшгүй шаардлага байгаа. Энэ хүрээндээ хийгдэж байгаа. Энэ хүрээнд төсөлд хамрагдаж байгаа хорин суманд бог малын хорин цөм сүрэг байгуулах, бог малыг шахан бордох, төл малыг шахан бордох хорин тэжээлийн хэсэгтээ нэмүү өртгийг нэмэгдүүлэх ийм төслүүд хэрэгжүүлнэ. Мөн малын гаралтай түүхий эдийг ангилан боловсруулах жижиг сумын түвшин дэх хоршоо, цехүүд байгуулагдах ийм бололцоонууд байгаа. Дээр нь мал аж ахуйн салбарын зохицуулалтын хамрах хүрээ, чадавхыг сайжруулах чиглэлээр.

**С.Чинзориг:** Чиглэлийг нь өөрчилж болох юм уу?

**Т.Жамбалцэрэн:** Болно, болно.

**Ж.Ганбаатар:** Тэгээд баахан шүүмжлэлд өртчихөөд л болно, болно гээд ийм юм ярьдаг юм. Цэрэнпунцаг гишүүн асуулт асууя.

**Ц.Цэрэнпунцаг:** Одоо өрийн таазтай чинь тулчихсан, тэгээд ийм хүнд хэцүү үед сая Байнгын хорооны дарга ч хэлж байна. Хэлэлцэх асуудал мөн юм уу, биш үү сайн мэдэхгүй байна. Хамгийн гол нь сая Чинзориг гишүүн хэлчихлээ шүү дээ. Хашаа барина гээд 14 мянга, дээрээс нь худаг ус гаргах, сайжруулах гээд. Бид нар сая нэг шинэ хууль гаргаад сум, орон нутаг чинь өөрсдөө малчдадаа малын татвар тавиад тэндээсээ татвараараа энэ ажлуудыг хийчих бололцоотой болчихсон шүү дээ. Тэгээд одоо бид нар чинь ер нь бол татвар яаж тогтоох нь вэ гээд л хараад байсан. Бага тогтоосон шүү дээ, 200, 300 төгрөг гээд л тогтоочихсон. Уул нь гайгүй шиг тогтоогоод явчихвал, ийм ажлууд хийчихвэл хангалттай мөнгө цуглачихсан гээд.

Хоёрт, хашаа барьж өгнө гэдэг нь бэлчээрийн талбайгаа хашиж янзлах юм уу? Энэ чинь ямар учиртай юм? Ер нь зориулалт бол ерөөсөө тодорхой биш байна. Тэгээд л олны ам дагуулж байгаад, шүүмжлэл багатай нэг юм ярьж байгаад л гээд энэ хэдэн төгрөг аваачаад зарцуулаад хийнэ гэж байгаа бол энийг дэмжих, ийм тодорхой бус, төлөвлөсөн юм байхгүй. Тодорхой гэхээр бүр барьж аваад нарийсгаад нарийн цех мэх байгуулна гээд нэг суманд, ийм болоод явчих юм. Та нар суманд ямар цех барих юм? Одоо сумаа энэ төслөөр яасан гээд л ганц нэг тоног төхөөрөмж склад саванд хийчихсэн үзүүлдэг л юм байна лээ шүү дээ. Одоо эргэлтийн мөнгө хэрэгтэй байна гээд л. Тийм юм төр хийхгүй ээ. Төрөх хийж чадах ч үгүй. Тэр хийдэг тэр хувийн хэвшлүүд нь хийгээд яваад өнөөдөр хүртэл малаа бордоод яагаад хийхгүй байгаа юм гэхээр өнөөдөр энэ бодит амьдрал дээр чинь энэ яриад байгаа юм шиг хэрэгжихгүй болоод л хувийнхан хийхгүй байгаа шүү дээ. Яг ингээд л хувийнхан өөрсдөө хийгээд л тэр малыг нь аваад бордоод л яваад өгчихвөл одоо зах зээл нь байна, хэрэгцээ нь байгаа юм байна, эрэлт нь байгаа юм байна. Ингээд энэ ажлыг нь бол харин дэмжээд явах ёстой.

Ерөнхийдөө төрийн ажил бол тэр малынхаа эрүүл мэндийг харин нийт Монголын улс орон даяар бас ийм нэгдсэн арга хэмжээ аваад, тэрийг эрүүлжүүлэх эм тариа, вакцинжуулах эд нар дээрээ бүр онцгой гарахгүй, ингээд энд тэнд өм цөм ийм хэдэн газар, нэг ийм төсөл хэрэгжиж байна гээд, ингээд мөнгө үрэх болно. Бас их хэцүү санагдаад байна. Энүүгээр бол, яг энэ явж байгаа энэ орж ирсэн үзэл санаагаар бол энийг дэмжихэд дэмжиж чадахааргүй юм байна л гэж хэлж байгаа юм. Тэгээд л ер нь зүгээр хэлээд байгаа юм л даа, энэ төрийг хөгжлөө ярья, эдийн засгийн хөгжил яриад явъя гэхээр л ийм нарийн бизнес план шиг юм хийнэ гээд бодчихдог юм уу? Тэгээд орж ирэхээрээ дандаа бордооны цэгийн, тэгээд тэнд нь нөгөөдхийг нь нядалдаг боловсруулдаг жижиг үйлдвэрийн ч гэнэ үү. Ийм юмаа л төр болимоор байгаа юм. Зүгээр бодлогыг нь хараад ийм юм хийвэл татварыг нь багасгая гэдэг юм уу.

Харин тэр мал эрүүлжүүлэхийг бол нэг компани нэг бизнес аваад хийж чадахгүй байхгүй юу. Тэгэхээр мал эрүүлжүүлэхийн тулд Хүнс, хөдөө аж ахуйн яаман дээр вакциныг. Одоо сая энэ КОВИД-ын вакцин гэдгийг бид нар чинь ажил сурлаа шүү дээ. Улсаараа хөдлөөд Засгийн газар нь хөдлөөд бүгдийг нь вакцинжуулдаг иймэрхүү том арга хэмжээ авах юм бол нэг мөсөн том арга хэмжээ аваад байгаа, гадаад зах зээл дээрээ Монгол Улс чинь мал нь эрүүл болчихсон юм байна, одоо махыг нь авахад асуудалгүй юм байна гэдэг ч юм уу. Ийм үр дүн гарахаар юманд хэрэглэхгүй бол ингээд энд тэнд өм цөм цоожлоод нэг ийм хэдэн доллар аваачаад. Тэгээд тэр нь засаг нь аваад үрчихдэг байж, тэгээд энэ өрөн дээр, энэ өөрийн янз бүрийн үзүүлэлтүүдийг харахад чинь дандаа л манай улс чинь нэгд давхиад байгаа юм байна лээ шүү дээ. Тэгээд энэ чинь нөгөө хувийнх нь хөрөнгө оруулалт хийх гээд энд тэндээс зээл хайхаар зэрэг манай улсын чинь нөгөө зэрэглэл нь буураад явчихсан үзүүлэлт, өнөөх хүү нь өндөрсөж явчихсан. Тэгээд л ингээд давхар.

**Ж.Ганбаатар:** Цэрэнпунцаг гишүүнд 1 минут нэмж өгье.

**Ц.Цэрэнпунцаг:** Та бүхний энэ сайхан төлөвлөгөөг хийх гээд байгаа юм чинь давхарт дамаараа нэг мөрөөрөө явж байгаа хувийнхаа секторыг ингээд бас дарамт үзүүлээд байгааг бас ойлгох хэрэгтэй. Тэгээд л ерөөсөө ухаангүй нэг зээл өгч л байвал аваад хэрэглэж байна гээд тэгдэг. Ер нь тэгээд хөдөө малчид маань мал малаа бид нар мэдэхгүй бол гаднынхан бид нараас илүү ойлгож мэдэхгүй шүү дээ. Тэгээд гаднын зөвлөгөө өгч байгаа нэг гаднын нөхдүүд, энд хэрэгжүүлж байгаа энэ яам дээр сууж байгаа энэ цагаан захтай, бараг энэ хотоос гарч үзээгүй цагаан гартай цагаан ийм залуучууд суучхаад нэг ийм юм яриад байж байгаа чинь. Энийгээ цаашдаа бас нэг бодитой амьдрал дээр хэрэгжих юмнууд хийх хэрэгтэй. Дам дамаа ард түмэндээ, бизнес хийж байгаа хувийн секторынхондоо ийм дарамт болж байгаа гэдгээ бас ойлгож байх хэрэгтэй.

Ер нь цаашдаа бол Хөгжил хөгжлийн яам орж ирээд суух юм аа. Тэгээд бодлого гэж байгаа юм ярьж байгаа юм юу ч байхгүй. Төлөвлөгөөний комисс гэдэг юм л одоо үүсгэчихсэн гэж бодоод байгаа юм уу?

**Ж.Ганбаатар:** Бид сүүлийн үед нэг мэдээллийн дайны дунд л байгаад байх шиг. Ажил хийдэг хүн байхгүй, тэгээд мэдээлэл яаж авах вэ гээд л ерөөсөө аль талаас нь өгөх вэ гээд.Цэрэнпунцаг гишүүний асуултад хариулъя, 3 номер.

**Т.Жамбалцэрэн:** Цэрэнпунцаг гишүүний асуултад хариулъя. Малын тоо толгойд албан татвар ноогдуулах тухай хуульд нэмэлт, өөрчлөлт оруулах чиглэлээр Хүнс, хөдөө аж ахуй, хөнгөн үйлдвэрийн яамнаас бас санал боловсруулаад ажиллаж байгаа. Яг таны хэлдгээр орон нутагт бол аймаг л болгон, сум болгон харилцан адилгүй татварыг ногдуулсан. Зарим газар бол татвар авахгүй 0 хувьтай тогтоосон ийм асуудлууд байгаа. Өнгөрсөн КОВИД-ын хоёр жилийн хугацаанд татварыг хойшлуулаад 2021 оны хагасаас малын тоо толгойд татвар ноогдуулах хуулийн хэрэгжилт дээр үндсэндээ 15.3 тэрбум төгрөг нийтдээ төвлөрсөн байгаа. Тэгээд энэ дээр өөрчлөлт оруулах чиглэлээр ажиллаж байгаа. Тэгэхээр ямар ч байсан татварын суурь тарифыг тогтоож өгөх ёстой юм байна. Тариалангийн бүс нутагт бол нэлээдгүй өндөр хэмжээтэй татварыг тогтоож өгөхгүй бол болохгүй нь гэдэг ийм зарчмаар хуулийн үзэл баримтлалыг нь боловсруулаад ингээд ажиллаж байна.

Төслийн үндсэн бүрэлдэхүүн хэсгийн хувьд мал аж ахуйн нэмүү өртгийн сүлжээг бэхжүүлэх чиглэлд тул төслийн санхүүжилтийн 70 орчим хувь нь хамаарагдаж байгаа. Энэ дотроо төсөл хэрэгжиж байгаа дөрвөн аймгийн хорин суманд мал эмнэлгийн нэгжийг сайжруулах, мал малын эрүүл мэндийн үйлчилгээг сайжруулах чиглэл, малын генетик нөөц, малын үүлдэр угсааг сайжруулах чиглэлдээ илүүтэй тусгагдаж байгаа юм. Үндсэндээ 2021 оны малын жилийн эцсийн мал тооллогоор 67.1 сая мал толгой мал тоолуулсан боловч нийт гойд ашиг шимтэй, өндөр ашиг шимтэй мал нийт малынхаа 1 хувьдаа ч хүрэхгүй ийм түвшинд байгаа. Тэгэхээр малын генетик нөөцийн, малын үйлдвэр угсааг сайжруулах чиглэлээр илүүтэй сайн ажиллах шаардлага байгаа.

Дээр нь энэ хөдөө орон нутагт суманд бэлтгэгдэж байгаа түүхий эдийн ангилан ялгалтын асуудал, түүхий эдийн чанарын асуудлыг бид нар анхаарч авч үзэхгүй бол цаашдаа бид нар хоршоог хөгжүүлэх жил болгон Засгийн газраас зарлачихсан. Энэ бодлого, үйл ажиллагаатай уялдуулж ажиллах ийм зайлшгүй шаардлага байгаа юм. Тэгэхээр төслийн маань нийт санхүүжилтийн 70 хувь нь бүрэлдэхүүн хоёрдугаар хэсэг дээр хуваарилагдаж байгаа учраас маргаан нэлээн дагуулаад байгаа нэгдүгээр хэсэгт бол төсөлд хамрагдаж байгаа хорин сумын 12 орчим мянган малчин, 450 гаруй бэлчээр ашиглагчдын баг энэ чиглэл дээр төвлөрч ажиллах юм.

**Ж.Ганбаатар:**Д.Бат-Эрдэнэ гишүүн асуулт асууя.

**Д.Бат-Эрдэнэ:** Сайн байцгаана уу? Тэгэхээр төслийг яг хэзээ хэлэлцэгдэж эхэлсэн бэ? Би дараа нь нэмэлт минутаа дараа авна шүү. Цаг үе ингээд маш хурдан өөрчлөгдөж байна шүү дээ. Яг өнөөдрийн Монголд тулгамдсан асуудал бол эдийн засгийн асуудал. Эдийн засаг маань маш хүндэрчихлээ. Монгол улс бүхэл бүтэн хоригт орчихлоо шүү дээ. Орос Европын зүгээс хорионд орж байх юм бол Монгол Улс бол бүх хил нь хаалттай, эдийн засгийн бүрэн хорионд орчихсон байгаа юм. Энэ үед бид нар эдийн засгийнхаа амь зуулга, экспортыг яаж дэмжих вэ гэдэг асуудлыг ярих байтал нэг ийм асуудал л яриад байж байна л даа.

Энэ өнөөдрийн бас зохимжгүй асуудал гэж үзэж байгаа. Тэгэхээр эдийн засгийн нэг амь зуулга нь экспортын нүүрс л байна шүү дээ. Тэгэхээр Өмнөговийн малчид бол маш гомдож байна. Өмнөговийн малчид уултай, устай энэ Булган, Архангай, Өвөрхангай, Баянхонгор руу очиж амьдрах юмсан, тэнд малаа маллана гэж хүсдэг, ярьдаг. Өмнөговьчууд маань тэр бэлчээрийн асуудал, усны асуудал маш хүнд байгаа. Уламжлалт мал аж ахуй, уул уурхайтай зэрэгцэн хөгжих хамгийн хүндрэл зовлонг өнөөдөр Өмнөговийн малчид маань эдэлж, мэдэрч байгаа юм. Энэ асуудлыг яаж, хэрхэн шийдэх вэ?

Өнөөдөр аргагүйн эрхэнд том бүтээн байгуулалт, төслүүдийн асуудал дээр замыг нь яах вэ гээд л хэл ам болоод энэ саатаад байгаа шүү дээ.  Энэ асуудлуудыг гаа хурдан шийдэж, эдийн засгийнхаа нэг амь зуулгыг таслахгүй байх дээр бол харин Эдийн засгийн байнгын хороо, Улсын Их Хурал, Засгийн газар анхаарч ажиллаж байх ёстой юм л даа. Тэгээд, яг энэ дээр ингээд нэг хар л даа, уур амьсгалын өөрчлөлт тэсвэртэй, мал аж ахуйг хөгжүүлэх, бэлчээрийн менежментийг сайжруулах гээд. Энэ асуудал чинь уул уурхай өнөөдөр Өмнөговийн мал аж ахуй, бэлчээрийг л хамгийн сүйтгээд байгаа шүү дээ. Энэ дээр яагаад илүү анхаарахгүй байгаа юм бэ гэж. Энийг цаашаа цөмөөрөө мэдэж ойлгож байгаа байлгүй дээ.

Ер нь малчдаа бид нар бас ингээд адилхан хүн ардаа халамжид оруулж байгаа юм шиг малчдаа халамжид оруулах бодлого яваад байна шүү дээ. Тэгээд хувийн өмч шүү дээ, мал аж ахуй чинь. Хувийн өмчтэй мянгат мал аж ахуй бол, мянгатууд бол нэг их тусламж дэмжлэг аваад байдаггүй юм. Тэгээд цөмөөрөө халамжид оруулаад өнөөдөр энд би Их Хурлын гишүүдээ тойрог, тойргийн Их Хурлын гишүүдээ Булган, Архангай, Өвөрхангай, Баянхонгорын тойргийн гишүүдийг хүндэлж байна аа. Хүндэлж байна.

Гэхдээ энэ ингээд нэг халамжаар дараагийн сонгуулийн төлөө ийм нэг эдийн засгийнхаа ийм хүнд үед нь зохимжгүй арга хэмжээ явуулж байгааг бол би дэмжихгүй байгаа юм. Энийг тэгэхээр ингээд энэ асуудал дээр нэг товчхон, хэзээ хэлэлцэж эхэлсэн юм? Тэгээд яагаад хоёр, гурван жилийн өмнө яригдсан асуудлаа, өнөөдөр 30 сая доллар хэдэн төгрөг вэ гэхээр мэдэх хүн байхгүй байна шүү дээ. Өнөөдөр долларынхоо ханшийг мэддэг хэн ч мэдэхээ байчихлаа шүү дээ, Монголд. 30 сая доллар хэдэн төгрөг юм гэхээр өнөөдөр тэр доллар нь байхгүй. Тэгэхээр ийм үед өнөөдөр ийм асуудлыг ярьж байдаг.

Эдийн засгийнхаа амь зуулга, эргэлтийг сайжруулахын төлөө экспортыг ядаад сайжруулахад энэ асуудлыг аятайхан зөв болгоод явж болохгүй юм уу? Бид нар зөвхөн энэ чиглэлээр энэ мөнгийг өгнө гэсэн тийм нэг юм байхгүй байх аа гэж бодож байгаа. Би эхлээд төсөл хэзээ хэрэгжиж эхэлсэн юм. Энэ нэг асуултад хариулт авчихаад, дараагийнхаа нэмэлт 1 минутад бас нэмэлт асуулт асууя.

**Ж.Ганбаатар:**Баярлалаа. 3 номер, гишүүний асуултад хариулъя.

**Т.Жамбалцэрэн:** Бат-Эрдэнэ гишүүний асуултад хариулъя. Төслийн судалгааны ажил 2018 оноос хийгдсэн. 2021 онд төслийн судалгааны ажил дуусаад, 2021 оны хоёрдугаар хагасаас төслийг хэрэгжүүлэхээр ажилласан. Энэ хугацаанд КОВИД-ын нөхцөл байдлаас шалтгаалаад хэлэлцэх хугацаа нь хойшилж байгаад одоо ингэж орж ирж байгаа төсөл.

Сонгосон дөрвөн аймгийн хувьд сүүлийн гурван жилийн гангийн давтамж, зудын давтамж, дээр нь малын хэт төвлөрөл, бэлчээрийн даац, бэлчээрийн маргаан зэргээс шалтгаалан эдгээр дөрвөн аймаг дээр судалгаа хийгдэж, эдгээр дөрвөн аймгийн нийт хорин сумыг сонгосон юм.

**Ж.Ганбаатар:** Д.Бат-Эрдэнэ гишүүн 1 минут тодруулъя.

**Д.Бат-Эрдэнэ:** Тэгэхээр бэлчээрийн доройтол ган гачиг гэж байна л даа. Тэгэхээр өмнөговь өнөөдөр усны асуудал хамгийн хүнд байгаа. Өмнөговийн усны асуудлыг мал аж ахуйгаас гадна энэ уул уурхайн усны асуудлыг шийдэхгүйгээр Монгол Улсын эдийн засаг зогсох гээд байгаа юм. Энийг цөмөөрөө мэдэж байгаа байх гэж бодож байгаа юм. Тэгэхээр хамгийн их ган гачиг болж байгаа газар маань нөгөө гүний ус, гадаргын усны асуудал хамгийн хүндрэлтэй байгаа нь Өмнөговьд л байгаа шүү дээ. Энэ асуудлыг чиглэлийн яам нь яг яагаад энэ асуудал дээр Өмнөговийн асуудал, усны асуудал бэлчээрийн асуудал дээр яриагүй юм бэ? Өнөөдөр 30 сая төгрөг яг хэдэн тэрбум төгрөг юм бэ? Тэгэхээр усны асуудал дээр, ер нь гангийн асуудал чинь усны асуудалтай холбоотой. Өмнөговийн гангийн асуудлыг хэрхэн яаж шийдэх гэж байна, усны асуудлыг хэрхэн яаж шийдэх гэж байна. Энэ мөнгөнөөс хэдий хэмжээний мөнгө тийшээ очих юм?

**Ж.Ганбаатар:**30 сая доллар хэдэн төгрөг вэ гэдэг дээр Эдийн засгийн хөгжлийн Төрийн нарийн бичгийн дарга та бодоод хариулаарай. 4 номер бэлдэж байгаарай. 3 номер гишүүний асуултад хариулъя.

**Т.Жамбалцэрэн:** Бат-Эрдэнэ гишүүний асуултад хариулъя. Энэ төслийн санхүүжилт бол энэ төсөл хэрэгжих дөрвөн аймгийн хорин суманд л хамаарагдаж зарцуулагдах юм.

**Ж.Ганбаатар:** Хариулт хангалтгүй учраас дахиж минут авч болно. Д.Бат-Эрдэнэ гишүүн хариулт хангалтгүй учраас 1 минут сунгаж өгье.

**Д.Бат-Эрдэнэ:** Өмнөговийн гангийн асуудал, усны хэрэгцээний асуудлыг яг юу гэж үзэж байгаа юм бэ? Энэ дөрвөн аймгаас илүү ган гачиг гайгүй, бэлчээрийн ашиглалт гайгүй гэж үзэж байна уу? Бэлчээрийн хамгийн их хэл ам, усны хамгийн хэл ам Өмнөговь аймгаас ирж байгаа шүү дээ. Энэ асуудлыг шийдэх нь Монгол Улсын эдийн засагт өөрөө чухал байгаа юм. Эдийн засгийн экспорт өөрөө чухал байгаа юм. Эдийн засгийн амь зуулга, экспортын ам зуулга болсон энэ бүс нутагт чухал байгаа юм. Өнөөдөр тулгамдсан асуудлууд дээрээ анхаараач ээ л гээд байгаа юм. Усны асуудал, Өмнөговийн.

**Ж.Ганбаатар:** Сайд саяхан орж ирсэн. Бас асуулт сайн яагаагүй байх. 3 номер хангалттай хариулчхаач. 1 минут. Хоёр өгүүлбэр л хэлчих юм.

**Т.Жамбалцэрэн:** Бат-Эрдэнэ гишүүний асуултад тодруулж хариулъя. Малын тоо толгойд албан татвар ногдуулах тухай хууль батлагдаад хэрэгжиж байгаа. Энэ хүрээнд бол юу гэдэг юм. Бэлчээр ашиглалттай холбоотой, бэлчээрийн усан хангамжийг сайжруулахтай холбоотой эдгээр асуудлууд бол орон нутгийнхаа түвшинд хэрэгжээд явна. Тэгэхээр орон нутагтаа Малын тоо толгойд албан татвар ногдуулах тухай хуулийн хэрэгжилтийг хангуулж, орон нутагтаа энэ бэлчээрийн менежментийг сайжруулах чиглэл дээр ажиллах бололцоо бол Өмнөговь аймагт байгаа. Мөн 2021 онд улсын төсвийн хөрөнгө оруулалтаар бас тодорхой байршилд худаг бариулах чиглэлээр Өмнөговь аймгаас захиалга ирүүлсэн. Энэ хүрээнд нь орон нутагт Өмнөговь аймагт зургаан худаг байгуулахаар хуваарийг нь хүргүүлсэн байгаа. Цаашдаа бид нар энэ бэлчээрийн усан хангамжийг сайжруулах, бэлчээрийн менежментийг сайжруулах чиглэлээр бол аймаг орон нутагт жигд, хурдан.

**Ж.Ганбаатар:** Аюурсайхан дарга асуулт асууя.

**Т.Аюурсайхан:** Засгийн газрын өрийн хязгаар бол хэтэрчихсэн байгаа. Төсвийн тогтвортой байдлын тухай хуулийн тусгай шаардлагын нийцэхээргүй болчихсон байгаа. Энийг саяхан та бид нар бүгдээрээ сонссон шүү дээ, харсан. Энэ бол эдийн засгийн аюулгүй байдлын асуудал. Энэ асуудал бол нээлттэй байдаг мэдээлэл байна шүү дээ. Тэгээд дахиад нэмээд зээл авах гэж байгаа ийм асуудал бол байж болохгүй ээ. Азийн хөгжлийн банкнаас 30 сая долларын зээл, тэгээд энэний зориулалтууд нь бас их дэмжихэд хэцүү. Гурван төрлийн ажил хийнэ гэж байгаа юм.

Нэгдүгээрт, уур амьсгалыг тэсвэрлэх чадвар, менежментийг сайжруулах, хоёрдугаарт мал аж ахуйн нэмүү өртгийн сүлжээг бэхжүүлэх, гуравдугаарт мал аж ахуйн салбарын зохицуулалтын хүрээ ба чадавхыг сайжруулах гэж байгаа юм. Тэгээд юу юу хийх вэ гэхээр нөгөө малчдын бэлчээр ашиглах гэрээ байгуулж, бэлчээрийн менежментийг сайжруулна гэж байгаа юм. Хоёрдугаарт, малын хашаа хороог сайжруулна гэж байгаа юм. 14 мянган малчны. Гуравдугаарт, худаг барьж өгнө гэж байгаа юм. Худгийг сэргээн завсар засварлаж өгнө. Ингээд малын тэжээлийг сайжруулна, цаашлаад малчин өрх хооронд холбоо тогтоох механизм болон малчдад эргүүлээд санал хүсэлт өгөх тогтолцоог бий болгоно гэж байгаа мөн үү?

Малын эрүүл мэндийг сайжруулна, хурга бордох 20 тэжээлийн хэсэг байгуулна, бэлчээрийн менежментийг сайжруулахад чиглэсэн хууль тогтоомжийг хэрэгжүүлнэ, мэдлэгийг дээшлүүлнэ. Хүнс хөдөө аж ахуй хөнгөн үйлдвэрийн яаманд бэлчээр тэжээлийн хэлтэс байгуулна, Судалгаа хөгжлийн төвийг өргөтгөнө гээд нэг ийм асуудлууд орвол оруулаад ирсэн байгаа байхгүй юу. Тэгэхээр энэ ажлуудыг чинь нэгдүгээрт, малчдын, хэнийх нь хашаа хороог сайжруулах юм, тийм ээ? Асуудалтай шүү дээ. Хувийнх, тийм үү? Хэнийг нь орхих юм? Дотроос нь зарим нэгийг нь сугалах нь л дээ. Малчид чинь өөрсдөө хашаа хороогоо байгуулчихдаг, худаг усаа гаргачихдаг.

Цаашлаад хэзээ төрийн захиргааны төв байгууллагад гаднын зээл тусламжаар бүтцийн нэгж байгуулдаг болчихсон юм? Мэдээллийн баазыг сайжруулах, малчдын эргэх холбоог дэмжих, тэгээд эргэж малчдаас санал хүсэлт өгөх, тогтолцоог бий болгох энэ ажлуудыг Хөдөө аж ахуйн яам өөрийнхөө чадавхаараа хийх хэрэгтэй шүү дээ, төсвөөрөө. Энэ жил бол Хүнс, хөдөө аж ахуй, хөнгөн үйлдвэрийн яам 229.7 тэрбум төгрөгийн төсвийг батлуулсан байна. хэрэгжүүлж. Энд урсгал зардал, цалин мөнгө байгаа хөрөнгийн зардал байгаа. Энэ авч байгаа төрийн албан хаагч нь цалин мөнгөөрөө энэ ажлуудыг хийх ёстой шүү дээ. Энэ мэдээллийн системийг сайжруулах эргэх холбоог бий болгох, тэр бодлогынхоо ажлуудыг бүгдийг нь хийх хэрэгтэй шүү дээ.

Ийм ажлуудыг бол үндсэндээ төсөвт ачаа үүрүүлээд Засгийн газрын өрийг нэмэгдүүлээд. Тэртээ тэргүй хэм хэмжээ хязгаараасаа хэтэрчихсэн байгаа өр байна шүү дээ. Тэгээд халамжаас хөдөлмөрт шилжинэ гээд байдаг. Ингээд л бэлэн юм нэг хэсэгт нь өгөөд л байдаг. Нөгөө тойргийн зарчмаар тийм ээ. Хэдэн гишүүд нь очоод л би хашаа барьж өглөө, би худаг гаргаж өглөө гээд л. Ийм юм байж болох юм уу? Үгүй биз дээ? Улсаа нийтлэг байдлаар нь харах ёстой шүү дээ. Энэ дээр юу гэж харж байгаа юм. Энэ биччихсэн энэ асуудлууд чинь ерөөсөө огт болохгүй байна. Тийм учраас энэ оруулж байгаа асуудал болгоныг ер нь дэмжих шаардлага бол байхгүй шүү дээ. Тэртээ тэргүй энэ өрийн хязгаар хэтэрчихсэн үед энэ өрийн менежментээ сайжруулаад эргэж бодит тайлан автлаа энийг ерөөсөө энэ зээлийн асуудлуудыг бол дэмжмээргүй байгаа юм. Бид нар энд төсвөө батлуулахдаа худал тоо оруулж ирээд төсвийнхөө хязгаарт.

**Ж.Ганбаатар:** Аюурсайхан гишүүнд 1 минут нэмж өгье.

**Т.Аюурсайхан:** Өрийн тааз нь зохистой хэмжээнд байна, Төсвийн тогтвортой байдлын тухай хуулийн тусгай шаардлагууд бол нийцсэн байна гэж худал хэлээд оруулаад төсвөө батлуулсан байна шүү дээ. Саяхан Байнгын хорооны дарга та бид сонссон биз дээ? Энэ шаардлагууд бүгдээрээ хэтэрчихсэн байна. Засгийн газрын өрийн хязгаар бол хэтэрчихсэн байна. Тэгээд яагаад дахиж ийм зээл аваад, дээр нь ийм үр ашиггүй, ийм байдлаар асуудалд хандаж байдаг юм бэ? Одоо энийгээ ер нь болих шаардлагатай шүү дээ. Энэний дараа Аюулгүй байдал, гадаад бодлогын байнгын хороо хуралдана. Байнгын хорооны дарга маань ч гэсэн сууж байна. Бодож л байгаа байх. Асуудлыг бол оруулж болно л доо. Хэлэлцэнэ гэдэг чинь бүх асуудлыг дэмжинэ гэсэн ч үг бас бас биш байх гэж бодож байна.

Тэгээд яахлаараа ийм асуудлуудыг оруулж ирж байдаг юм бэ? Хэний эрх ашиг байгаа юм, хэн захиалаад байгаа юм? Хэн хөөцөлдөж яваад байгаа юм, ямар гишүүн байгаа юм, ямар улс төрч байгаа юм. Одоо энийг нь хэлэх хэрэгтэй шүү дээ та нар. Хариултаа өг, өг.

**Ж.Ганбаатар:** 1 номер, Хүнс, хөдөө аж ахуй, хөнгөн үйлдвэрийн сайд Мэндсайхан сайд хариулъя.

**З.Мэндсайхан:** Аюурсайхан гишүүний асуултад хариулъя. Энэ саяхан ч, өчигдөр, өнөөдөр судлаад оруулаад ирж байгаа асуудал биш юм байна лээ. 2018 оноос эхлээд Хүнс, хөдөө аж ахуйн яам, Сангийн яам Азийн хөгжлийн банктай хамтарч судалгаа хийж энэ асуудлыг оруулж ирсэн. Энэ дээр би таны хэлж байгааг хүлээж авалгүй яах вэ. Тийм хэлтэс байгуулах яам, тамга дээр төрийн захиргааны нэгж байгуулах гэх ийм ойлголт байхгүй ээ. Энэ өмнө нь тухайн төсөлд ямар нэгэн төслийг хэрэгжүүлэхэд төслийн нэгж байгуулдаг байсан бол энэ төслийн онцлог бол тухайн төсөлд хамрагдаж байгаа малчид, хоршоологчид өөрсдөө энэ төслийнхөө хэрэгжүүлэх функц нь байна гэснийг л одоо ингээд орчуулчихсан юм уу, хаашаа юм. Би одоо тэгж л ойлгож байна. Ийм юу байхгүй, энэ дотор. Нэгдүгээрт, энийг би бол танд тодорхой хэлчих зөв байх. Сангийн яамнаас орчуулга, энэ танилцуулгыг бэлтгэж орж ирсэн. Энэ дээр алдаатай юмнууд их байна. Хашаа барьж өгөх гээд байгаа асуудал огт байхгүй. Яаман дээр бэлчээр техникийн хэлтэс байгууллага гэж огт байхгүй.

**Т.Аюурсайхан:** Энд биччихсэн байна.

**З.Мэндсайхан:** Харин тийм, гишүүн ээ, Сангийн яамнаас бэлтгэж ч орж ирж байгаа байхгүй юу. Ийм хариуцлагагүй байж болохгүй л дээ. Би одоо өөрөө бас хараад сууж байна. Энэ утга нь болохоор юу гэсэн байсан бэ гэхээр бид нарын хэлэлцээрийн хүрээнд малчид өөрсдөө бэлчээр ус нутгаараа хоршоолно. Хоршоолж байгаа малчид өмнө нь тухайн төслийг Азийн хөгжлийн банкны төслийг хэрэгжүүлэхдээ яам дээр төсөл хэрэгжүүлэх нэгж гэж гаргадаг байсан бол одоо нэгж гэж гаргахгүйгээр малчид өөрсдөө энэнийхээ хэрэгжүүлэгч нь болоод явахаараа онцлог юм гэсэн юмыг л одоо ингээд орчуулаад оруулчихсан юм шиг байгаа юм.

Энэ хашаа барьж өгөх гээд ингээд, өчигдөр бас буруу ойлголт явсан. Тэгээд энэ дээр би нийтдээ энэ дөрвөн аймгийг малынх нь даацаар сонгож авсан юм. Бат- Эрдэнэ гишүүний түрүүний асуултыг би сайн ойлгочихлоо. Өмнөговь аймаг бол 2.8 сая малтай. Энэ аймгууд дунджаар 6 сая малтай. Энэ дөрвөн аймаг дөрвүүлээ хамгийн их малтай дөрвөн аймаг байгаа юм. Энэ дөрвөн аймгаас сонгож аваад, тэгэхдээ үе шаттайгаар энэ төсөл маань, энэ хэрэгжилт маань үр дүнтэй болох юм бол дараа дараагийн аймаг дээр хэрэгжээд явах боломжтой, 18 аймаг дээрээ.

Эхний ээлжид энэ дөрвөн аймгийн хамгийн их малтай дөрвөн аймгаа, эдийн засгийн, мал аж ахуйн бүтээгдэхүүн өртгийн сүлжээ өндөртэй байгаа энэ дөрвөн аймгаас сонгож аваад энэ дээр малчдыг хоршоолуулах замаар нэмүү өртгийн сүлжээг бий болгох, түүхий эдийн өрсөлдөх чадварыг нэмэгдүүлэх, мал аж ахуйн гаралтай бүтээгдэхүүний чанарын тогтолцоог сайжруулах чиглэлээр 54 анхан шатны Мал эмнэлгийн нэгжийг чадавхжуулах төслүүд байгаа юм. Нөгөө талдаа мал аж ахуйн гаралтай бүтээгдэхүүний өртгийн сүлжээг бий болгох ийм төсөл юм. Энэ орчуулгын алдаанаас болоод материал нь ингээд янз бүр тараагдаад буруу ойлголт өгөөд байх шиг байна.

**Ж.Ганбаатар:** Аюурсайхан гишүүн, 1 минут. Хариулт хангалтгүй гэж үзсэн учраас тодруулъя.

**Т.Аюурсайхан:** Яалт ч үгүй төслийн танилцуулга дээр чинь ганц хэлтэс биш бүх л асуудал байна даа. 11660 малчдыг хамарсан 466 бэлчээр ашиглах гэрээ байгуулах. Хүчин төгөлдөр хууль тогтоомжийнхоо дагуу л энэ гэрээг нь байгуул л даа. Тухайн шатны хурлуудаараа, тухайн шатны Засаг дарга нь. Энд энэ 30 сая доллар ямар хэрэгтэй юм. Малчдад зориулсан 14 мянган малын хашаа хороог сайжруулна гэж байгаа биз дээ? 382 шинэ усны худаг барих сэргээн засварлах.

**Ж.Ганбаатар:** Нэмж өгье. Аюурсайхан гишүүн.

**Т.Аюурсайхан:** 466 малчинд зориулсан 14 мянган хадлангийн талбай, өвсний агуулах барих гэж байгаа биз дээ? Хурга бордох хорин тэжээлийн хэсэг байгуулах гэж байгаа биз дээ, энэ чинь 30 сая доллароор? Бүх юм чинь танилцуулга дээр чинь. Мэдээж, энэ зээлээр юу хийх вэ, бүх үндэслэл тооцоо байж байж зээлийг чинь гарын үсэг зурах эрхийг чинь өгөх үү, өгөхгүй юу гэдгээ Улсын Их Хурал шийднэ шүү дээ. Тэгээд хаанаас хэн тэгвэл ийм тооцоо ийм юм биччихсэн юм. Тэгээд малчин өрхийн хооронд мэдээллийн систем байгуулах, эргэх холбоо, хариу өгдөг систем. Хариу өгдөг системийг одоо ингээд л нэг салбараараа яам өөрсдөө хийчих л дээ. Хийхгүй байгаа юм уу? Тэгээд энэ чинь 30 сая төгрөг ямар хамаатай юм? Энэ бүгдийг хийнэ л гэж төсвөө батлуулаад биз дээ. Төсвийн хууль дээр энэ бүгдийг хийнэ л гэж гишүүдэд хариулж өгөө биз дээ.

**Ж.Ганбаатар:** 30 сая доллар. Доржханд гишүүн асуулт асууя.

**Т.Доржханд:** Хоёр тов тодорхой асуудал байна. Энэ 30 сая доллараар санхүүжүүлэх нь ээ, бодит салбар луу оруулж байна гэж байна. Тэгэхээр зээлийн эргэн төлөлтийг хэн хийх юм, 30 сая долларыг хэн төлөх юм бэ?

Хоёрдугаарт, энэ цаашаа дамжуулан зээлдэх гэрээ хийгдэх юм уу? 14 мянган малчдад ингээд мөнгө өгөх нь ээ. 14 мянган малчидтайгаа та нар гэрээ байгуулаад мөнгөө олж авах юм уу? Энэ дээр тов тодорхой бас хариулт авмаар байна.

Тэгээд энэ гишүүдтэй бол санал нэг байна. Ер нь бол энэ хувийн секторын үйл ажиллагаанд төр оролцдог, хувийн секторын үйл ажиллагааг төр санхүүжүүлдэг байдлыг зогсоох ёстой юм. Энэ малчид маань, хөдөө аж ахуйн салбар чинь хувийн сектор байх аа? Малчид чинь өөрсдөө төрийн өмчийг, төрийн малыг хариулаад явдаггүй байх аа тийм ээ? Тэгэхээр зүйрлээд хэлэх юм бол одоо ингээд Улаанбаатар хотод таксины компани байлаа гэхэд за, дугуй нь муудчихаж, дөрвөн дугуйг нь солиод өгчихье, төрөөс энэ төслөөр хийгээд өгчихье гэдэгтэй агаар нэг байна. Энийгээ больчихооч ээ. Ийм байж болохгүй ээ.

Төр нийтийн эрх ашгийн төлөө санхүүжилт хийдэг. Төрийн санхүүжилтийн онол нь энэ шүү дээ. Зорилго нь чинь. Гэтэл тодорхой гурав, дөрвөн аймгийн тодорхой сумдуудын тодорхой малчдынхаа ахуйнх нь асуудалд нь санхүүжилт хийчихье гэсэн ийм агуулгаар бол хэрхэвч зөвшөөрч болохгүй. Энийгээ файл, төсөл байдлаар оруулж ирнэ, цаашаа өргөжүүлнэ гээд танилцуулга дээрээ хийчихсэн байна. Тэгэхээр энэ агуулгаараа буруу байна.

Хоёрдугаарт, олон улсын байгууллагын мөнгө чинь бол үнэ цэнтэй мөнгө гэж би маш их хэлж байгаа. Сангийн яамныхан бүгд мэдэж байгаа шүү дээ. Өөрсдийнхөө төсвийн хөрөнгөөр санхүүжүүлж чаддаггүй, бусад улсад сайн жишигт байдаг техник, технологи инновац, тэр тогтолцоо юу байдаг юм, тэрийг нь оруулж ирэхэд энэ олон улсын мөнгийг санхүүжүүлдэг. Энэ олон улсын жишиг шүү дээ. Манайх бол төсвөөр хийж чадахгүй зүйлээ л санхүүжүүлдэг байх учиртай. Тэгээд энэ хашаа, энэ нэг барилгын ажлуудыг чинь төсвийн хөрөнгөөр хийж байна шүү дээ. Хайрын мөнгө шүү дээ. Энэ болохоор зээл тусламжийн бодлого шүү. Тэр бодлогуудаа та нар бас анхаараарай. Барих хэрэгтэй байх Сангийн яамны зүгээс.

Гуравт нь, өрийн асуудал байгаа. Өрийн тааз дотоодын нийт бүтээгдэхүүний 69 хувь байгаа. 60 байх ёстой шүү дээ. Тэгээд таазандаа дуулчихсан байгаа. 30 сая доллар чинь их мөнгө. 100-гаад тэрбум төгрөг гээд л ойлгох ёстой байх. Гэтэл өнөөдөр бид нарт юу хэрэгтэй байна гэхээр долларын орох урсгал чинь хэрэгтэй байна шүү дээ. Одоо гол зорилго нь. Тэгээд Засгийн газар энэ орох урсгалаа л нээх хэрэгтэй байна шүү дээ. Тэгэхээр орох урсгал чинь юу орж байна вэ гэхээр, экспортоо нэмэгдүүлэх, гаднын хөрөнгө оруулалтыг нэмэгдүүлэх. Дээрээс нь энэ хөнгөлөлттэй ийм зээлүүд байх юм бол оруулж ирэх, хэрвээ өрийн таазанд тулаагүй тохиолдолд гээд. Гэтэл өрийн тааз нь тулчихсан, хөрөнгө оруулалт чинь маш хэцүү байгаа. Дайны байдлаас болоод, КОВИД-ын байдлаас болоод. Өмнөх Засгийн газруудын буруу бодлогуудаас бас хамаараад хөрөнгө оруулалт чинь царцсан.

Одоо экспорт. Хоёр хил чинь хоёулаа хаалттай. Энэ байдал жишээ нь хэзээ үргэлжлэх нь тодорхойгүй. Надад ирж байгаа мэдээллээр зургаан сараас нааш урд өмнөх хөршийн хил нээгдэхгүй гэдэг ийм л мэдээлэл ирээд байна. Тэгээд яг үр дүнд нь өнөөдөр ханшаа мэдэхгүй байна шүү дээ. Монголбанк нь бөөрөнхийлөөд хариулаад байна. Наймаа шарга дээр нь хэд дахин бүү мэд. Төв банкны албан ханш нь хэд байгаа юм бүү мэд. Тэгээд нөөц нь маш богино хугацаанд 1 тэрбум доллароор буурчихсан ийм үед бол ийм төсөл хийх нь зөв биш ээ. Тэгээд Байнгын хорооны дарга аа, одоо ер нь яаралтай Эдийн засгийн байнгын хороон дээр Төв банкийг дуудаж ирээд сонсмоор байна, тайланг нь. Тэгээд хариултаа авъя.

**Ж.Ганбаатар:** Хариулъя, зээлийн эргэн төлөлт, хэн хариулах вэ? Сайд л хариулъя даа. 3 номер. 14 мянган малчин

**З.Мэндсайхан:** Санхүүгийн механизмыг нь Сангийн яам хариулчих байх аа. Би Сангийн яамны өмнөөс бас уучлалт хүсэж байна. Энэ орчуулгын тараасан материал нь одоо юу тараачхаад ийм асуудал үүсээд байгаа юм. Энэ нийтдээ дөрвөн аймгийн хорин сумын 11.6 мянган малчин энд хамрагдаж байгаа юм гэдгийг хэлээд байгаа болохоос биш 11.6 мянган малчинд хашааг нь засаж өгөөд, юмыг нь барьж өгч байгаа ийм асуудал огт биш ээ. Энэ аймгууд дээр одоо Монгол Улс даяар гараад байгаа нэг хүндрэл бол бэлчээрийн мал аж ахуй дээр, бэлчээрийн нөөцийн дутагдал байгаа. Тэгэхээр нөөц бэлчээр буюу энэ отрын бүсийг шинээр байгуулъя гэж байгаа юм.

Энэ байгуулалтыг нь аваачаад хашаа байшин барих гэж яриад байгаа юм. Ийм асуудал биш ээ. Үндсэн зорилго нь бол малчдыг хоршоолуулах замаар эдгээрийн мал аж ахуйгаас бүрдэх эдийн засгийн эргэлтийн өгөөжийг нь нэмэгдүүлэх ийм л төсөл. Энэ дээр нь уур амьсгалын энэ өөрчлөлтөөс болоод байгаа энэ тэсвэрлэх чадварыг нь нэмэгдүүлэх чиглэлээр тэжээл таримлыг бий болгоё. Малчид өөрсдөө тарьдаг бол тэрийгээ үйлдвэрлээд эцсийн бүтээгдэхүүн болгодог, энэ хоршоолол хэлбэрээр явуулдаг.

Нөгөө талдаа нэмүү өртгийн сүлжээг бий болгох ёстой л гэдэг энэ зарчим дээр яваад байгаа юм. Өртгийн сүлжээ гэдэг нь болохоор манай мөшгөх систем буюу гарал үүслийг одоо бид нар мөшгөх систем гээд байгаа юм. Энэ чинь өөрөө мал аж ахуйн гаралтай бүтээгдэхүүн, өрсөлдөх чадварт их нөлөөлөөд байгаа юм. Түүнээс биш, гишүүний ямар нэгэн хашаа барьж, би тантай санал нэг байна.

Бид нар малчдын хувийн өмч, хүний өмч. Хүний өмчийг очоод шийдээд өгье гэсэн асуудал байхгүй ээ. Харин Мал амьтны эрүүл мэндийн тухай хуулиараа малын гоц халдварт өвчин, төрийн асуудал байна гэдэг утгаараа анхан шатны мал эмнэлгүүдийг чадавхжуулъя. Энэ 30 жил хаягдсан системийг сэргээе л гэж байгаа ийм л бас төсөл юм байна лээ.

**Ж.Ганбаатар:** Сангийн яам Доржханд гишүүний асуултад гүйцээж хариулъя. Тэгээд энэ зээл чинь яагаад бусад зээлээс илүү 2 хувийн хүүтэй юм, хугацаа нь яагаад богино юм бэ? Би бас Доржханд гишүүний асуулт дээр нэмээд асуучихъя. Бусад зээлүүд чинь бол ихэнх л ноль зууны хэдтэй яваад байгаа шүү дээ. 30 жил эл зээлийн эргэн төлөлтөөс чөлөөлөгдөнө гээд. Энэ зээл өөрөө их өндөр хүүтэй, тэгээд шаардлага нь бага харагдаад байх юм.

**Б.Сүх-Очир:** Доржханд гишүүний асуултад хариулъя. Сангийн яамны Санхүүгийн бодлогын газрын дарга Сүх-Очир. Нэгдүгээрт нь, дамжуулан зээлдүүлэх гэрээ байгуулах гэсэн. Байгуулна, Хүнс хөдөө аж ахуйн яамтай дамжуулан зээлдүүлэх гэрээ байгуулна. Яг гадаад талдаа хэн эргэн гэсэн. Мэдээж яг төсөв дээрээ зарлага тал дээрээ тавиад улсын төсвөөс эргэн төлнө. Авлага талаа бол Хөдөө аж ахуйн яамнаас бүрдүүлнэ.

Гуравдугаарт нь, та Засгийн газрын өрийн хязгаарын талаар бас дурдсан байгаа. Төсвийн тогтвортой байдлын тухай хуулиар 2022 онд Засгийн газрын өрийн хязгаар өнөөгийн цэнээр дотоодын бүтээгдэхүүний 70 хувиас хэтрэхгүй байх ёстой. 2021 оны гүйцэтгэл бол жишээ нь 51.3 хувьтай гарсан байгаа. Ер нь бол зүгээр ижил төсөөтэй улсуудын дундажтай харьцуулахад манай улс бол бас өндөрт байдаг. Ер нь бол сүүлийн жилүүдэд хамгийн өндөр нь 2016 онд байсан. Тэрнээс хойш тогтвортой буурч ирж байгаа.

Зээлийн нөхцөлийн хувьд бол Азийн хөгжлийн банкны хоёр төрлийн эх үүсвэр байгаа. Энэ дээр нь бол 25 хүртэл жилийн хугацаатай. Эхний таван жил үндсэн төлбөрөөс чөлөөлөгдөнө. Хүү нь 2 хувийн хүүтэй. Ер нь бол яг цаад талын Азийн хөгжлийн банкны эх үүсвэрийнх нь өөрийнх нь нөхцөл байгаа юм.

**Ж.Ганбаатар:** 2 хувийн хүү гэдэг бол өнөөдрийн байдлаар бол монгол төгрөгийн бол бараг 20, 30 хувийн хүүтэй адилхан сонсогдоно шүү дээ, буцаагаад ямар тэр чинь доллар олох юу биш наадах чинь. Доржханд гишүүн 1 минут тодруулъя.

**Т.Доржханд:** Мэндсайхан сайд аа, олон улсын байгууллагууд бол хөдөө аж ахуйн салбар санхүүжилт өгдөггүй, эрсдэлтэй гээд. Азийн хөгжлийн банкийг бид нар бол оруулж ирэх гэж нэлээн их ажилладаг байсан юм. Тэгээд зовлонг нь бол ойлгож байгаа. Гэхдээ ийм төсөл чинь бол болохгүй ээ. Хоёрдугаарт, та Сангийн яам гээд байх шиг байна. Сангийн яам нь ажлын хэсгээ ахалдаг, танайхаас хүмүүс ордог шүү дээ. Энэ зээлийн хэлэлцээрийн төсөл дээр чинь тов тодорхой заачихсан байна. Танилцуулга биш ээ. Зээлийн хэлэлцээр дээр чинь.

Энэ төслийн тодорхойлолт хуваарь 1 гэдэг чинь яг үйл ажиллагааны зорилго нь байдаг байх юу. Би өөрөө арван жил бас хэлэлцээр хийж байсан хүний хувьд бол энэ бол тов тодорхой зүйл байна шүү. Тийм болохлоор энэ дээрээ та нар засах ёстой. Одоо удирдамж өгөөд, хэлэлцэх эсэхээ шийдээд. Хэрвээ энийг цаашаа дэмжээд явах юм бол энэ агуулгыг бол бүр мөсөн өөрчлөх удирдамжийг эндээс өгөх ёстой.

Миний хувьд бол энийг дэмжих боломж бол байхгүй байна. Үүнийхээ оронд ядаж паркийнхаа асуудлыг шийдээд явмаар байна шүү дээ, жишээ нь. Тийм болохоороо энэ дээр.

**Ж.Ганбаатар:** Доржханд гишүүн санал хэллээ. Баттөмөр гишүүн асуулт асууя.

**Б.Баттөмөр:** Монгол Улсын гадаад өр Засгийн газрын өр 69 хувь, нийт Монгол Улсын өр бол дотоодын нийт бүтээгдэхүүнтэй харьцуулахад 240-өөд хувь болчихсон байна шүү дээ. Тэгээд дээрээс нь 30 сая доллар оруулж төсөл хэрэгжүүлнэ гэж  байгаа. Орж ирж байгаа нь бол сайн. Гэхдээ энэ төсөл бол биш юм аа. Ийм байж болохгүй л дээ.

Монголд одоо хамгийн их эрх чөлөөтэй бизнесийн орон зайтай ийм хүмүүс бол энэ малчид байгаа шүү дээ. Бараг татвар төлөхгүй байгаа юм. Гаргаж байгаа бүтээгдэхүүн нь эрэлт хийхтэй мах, сүү, ноос ноолуур гээд. Өнөөдөр үнэхээр хүн амьдарч чадъя гэвэл Монголын хөдөөд бол хүмүүс амьдрах ийм боломж бол байна. Гэтэл тулгамдсан маш их олон асуудал байж байхад энэнээс алгасаад ингэж оруулж ирж байна гэдэг ийм байж болохгүй л дээ. Би бас эдийн засагч хүний хувьд бол энэ ямар ч утга алга байна. Сангийн яам, Хүнс, хөдөө аж ахуйн яам хоёрын санал бас зөрөлдөж байна. Орчуулга ч гэх шиг янз бүрийн юм ярьцгааж л байна л даа.

Энэ бол ийм байдлаар энэ гаднын зээл тусламжийг авах юм бол ямар ч үр ашиг байхгүй. Ер нь Монголд мал одоо хэд байх ёстой юм бэ? 66.7 гээд ч нэг тоо байдаг. Энэ бол их байна, ялангуяа ямааны тоог багасгана л гэдэг. Тэгээд одоо хэд байх ёстой юм. Энийг ингээд яг энэ бэлчээрийн мал аж ахуйгаа дэмжих нь зүйтэй л байх. Гэхдээ тоо толгойг нь өсгөх ч юм уу, ийм дэмжлэг бол зүйтэй юм уу, жишээ нь?

Хамгийн тулгамдсан асуудал гэж байдаг. Энэ тулгамдсан асуудлын нэг бол энэ худаг ус гаргах, хашаа барих энэндээ биш байх. Хамгийн түрүүн шүлхийгээсээ салмаар байгаа юм. XXI зуунд шүлхийд баригдсан байна гэдэг бол гутамшиг шүү дээ, Мэндсайхан сайд аа. Гутамшиг энэ бол.

Би энэ төслийг бол хашаа, хороо барих биш хамгийн гол асуудал бол энэ шүлхийгээсээ салахад зориулж зарвал яасан юм бэ? Шүлхийгээс болоод манай энэ бүтээгдэхүүнүүд борлохгүй байгаа шүү дээ. Жижиг, дунд үйлдвэр үйлдвэрлэлийн асуудал бол бас танай яаманд харьяалагддаг. Энэ 30 сая долларыг бол 30 жижиг дунд үйлдвэрт өгчихвөл илүү Монгол Улсын эрх эрх ашигт нийцнэ л дээ. Тэгэхдээ өгч байгаа байгууллага энэ тэр нь ямар байдаг юм, тэрийг одоо сайн мэдэхгүй байна л даа.

Мал аж ахуйг эрчимжүүлье гэж бид нар маш их олон жил ярьсан. Эрчимждэггүй, Сэлэнгэд герефорд гээд нэг үүлдрийн үхэр үржүүлж байна гэдэг. Хөгжлийн банкнаас зээл аваад дампуурчихсан. Тэгээд үнэхээр одоо Монгол Улсад эрчимжсэн мал аж ахуй, ялангуяа үхэр сүргийг эрчимжүүлэх чиглэлийн ажил ер нь ямар түвшинд хийгдэж байна, цаашдаа ер нь яах вэ? Энэ герефорд гээд энэ үйлдвэрийн нь яагаад ингээд дампуурчхав аа, юунаас болов? Өгч байгаа зээл нь богино хугацаатай, өндөр хүүтэй болоод ингээд дампуурч үнэхээр Монголын нөхцөлд тохирохгүй байна уу? Энэ асуудлуудад би хариулт авмаар байна. Төслийн нэгж гэж байхгүй л юм байна л даа. Энийг яам өөрөө удирдах юм уу? Одоо энэ төсөл гэж нэг юм яагаад, дээр нь том, том жийп унаад нэг баахан улсууд гарч ирээд төслийг нь нэгж гээд ингээд зардлаа ингээд нэмэгдүүлдэг.

Монгол Улсын хөгжлийн үнэ цэнэ бол асар өндөр байна шүү дээ. Хөгжлийн зардлыг өсгөж байгаа, үнэ цэнийг өсгөж байгаа зүйл бол энэ хэрэгтэй, хэрэггүй ийм төслүүд байна л даа. Тийм учраас энэ төсөл бол тийм төслүүдийн нэг юм. Би энэ дөрвөн аймгаас сонгогдсон гишүүдээ бол хүндэтгэж байна. Тэгэхдээ зөв зүйл дээр энэ мөнгийг зарах нь зүйтэй. Яг ийм зүйл дээр бол дэмжих боломжгүй байна гэдгийг л хэлэх гэж байгаа юм.

**Ж.Ганбаатар:** Хэн хариулах вэ? Сайд гишүүний асуултад хариулъя.

**З.Мэндсайхан:**Баттөмөр гишүүний асуултад хариулъя. Эрчимжсэн мал аж ахуй бол өнөөгийн байдлаар тоо толгойтой нь аваад үзэх юм бол нийтдээ 67.6 сая малтай бол эрчимжсэн мал аж ахуй чинь өөрөө 1 хувьд нь хүрэхгүй байгаа. Тэгэхээр одоо эрчимжсэн мал аж ахуйн өрсөлдөх чадвар нэмэгдүүлэхийн тулд бид нар энийгээ бодлогоор дэмжье гэж байгаа. Энийгээ газар тариалангийн бүс нутагт хосолж хөгжүүлье, энэ чиглэл рүү нь эрчимжсэн мал аж ахуй дээр хөнгөлөлттэй зээл, тэр цэвэр үүлдрийн үхрийг өсгөх чиглэл дээр нь дэмжлэг болгоё гэж байгаа.

Энэ дээр бид нар Беларусын хөнгөлөлттэй зээлийн хүрээнд 9 мянга орчим үхэр оруулж ирэхээр гэрээ эцэслэгдээд явж байна. Энийг бол аж ахуйн нэгжүүд урт хугацаатай зээлж аваад эргүүлэн төлөх зарчмаар явъя гэдэг саналаа бол аж ахуйн нэгжүүд ирүүлж байгаа. Энэ дээр бол нэлээн үр дүнтэй байгаа. Эрчимжсэн мал аж ахуй цаашдаа бид нар энэ төв суурин газрын хөгжлийн чиг хандлага харсан ч гэсэн эрчимжсэн мал аж ахуйг хөгжүүлэхгүйгээр төв, суурин газрын хүмүүсийн сүү, махны хүнсний хэрэглээг хангах боломж нь өөрөө байхгүй ээ.

Бэлчээрийн аж ахуйгаар яваад байх боломж байхгүй. Бэлчээрийн мал аж ахуй бид нар зөвхөн махны хэрэглээгээ өнөөдөр хангаад явж байгаа. Сүүний хэрэглээг бол тэгж хангаж чадахгүй байгаа. Тэгэхээр эдгээрийгээ бид нар хангахын тулд энэ эрчимжсэн мал аж ахуйг заавал дэмжих ёстой. Уламжлалт мал аж ахуйгаа тэдэнтэй хамт зэрэгцүүлээд хөгжүүлээд явна гэсэн ийм бодлоготой байгаа.

Хөгжлийн банкин дээр яваад тэр компани яаж дампуурсныг би бол сайн мэдэхгүй байна. Тэр манайхаар яваагүй. Хөгжлийн банк, хувийн хэвшил хоёр хоорондын харилцаагаараа бизнесийн зарчмаар явсан асуудал байна.

Ер нь зүгээр яах вэ, эрчимжсэн мал аж ахуй дээр явж байгаа төслүүдийг харвал харин амжилттай байгаа шүү. Манай сүүний үйлдвэрүүд, махны үйлдвэрийн төслүүд бол нэлээн үр дүнгээ өгч эхэлж байгаа өг. Тэр нь юугаар харагдаж байна вэ гэхээр анх авсан зээлүүдээ, авчирсан малуудаа төлөөд эхэлж байгаа юм. Нэг ёсондоо бид нар бие дааж чадаж байна, өндийж байна гэдэг. Тэгээд харин энийгээ бид нар бодлогын түвшинд илүү нэмэгдүүлэх ёстой гэж харж байгаа болно.

**Ж.Ганбаатар:** Баттөмөр гишүүн1 минут тодруулъя.

**Б.Баттөмөр:** Энэ ардчилал, зах зээлийн нийгэмд шилжсэн 30 жилийн хугацаанд бид малаа эрчимжүүлнэ гээд ингэж байгаа юм. Гаднынхан ярихдаа энэ монгол малыг хагас зэрлэг мал гэж хэлдэг юм байна лээ л дээ. Тэгэхээр эрчимжүүлэх бол 30 жил бид нар ярьж байна. Мэндсайхан сайдын хувьд бол сүүлийн жилүүдэд ажиллаж байгаа, бас идэвхтэй сайн ажиллаж байж болох юм. Тэгэхдээ энэ эрчимжүүлэх асуудал бол хэчнээн явж байгаа ч гэсэн хурдац муутай явж байна гэж би өнөөдөр үздэг.

Тийм учраас хурдацтай болох хэрэгтэй. Шүлхийгээсээ одоо яаж салах вэ? Энэ бол хамгийн тулгамдсан асуудал. Жил болгон л шүлхий гардаг. 1950, 60-аад оны үед Оросууд Монголын шүлхийг нэг дарсан нэг тийм практик байдаг юм шиг байна лээ. Оросын талаас шүлхийг дарж өгье гэсэн саналууд бас ирсэн байдаг гэж би сонссон. Шүлхийтэй ер нь яаж тэмцэх вэ? Ямар ажил хийж байна? Энийгээ хэлж өгөөч.

**Ж.Ганбаатар:** 3 номер, Мэндсайхан сайд гишүүний асуултад хариулъя.

**З.Мэндсайхан:** Шүлхийтэй одоо байгаа байдлаа танилцуулах юм бол улсын төсөвт нийтдээ 12 сая тун вакцин авах төсөв суусан. Энэнээс 8.5 саяыг нь татаад авчихсан байгаа. Одоо 3 сарын 30-нд үлдсэн 3.5 сая тун шүлхийн вакцинаа татаж авна. Ингээд вакцин татан авалтын хувьд буюу байгаа нөөц бол хангалттай байгаа. Мөн Дэлхийн банктай ярилцаад 1.9 сая долларын санхүүжилтийн эх үүсвэрээр 5 сая тун вакциныг нэмж авахаар болсон. Тэгэхээр энэ жилийн хувьд бид нарт 17 сая тун вакцин байна. Шүлхий хувьд бол та сая хэллээ.

Манай мал бол ерөнхийдөө бас хагас зэрлэг гэж. Ер нь энэ зүүн бүс маань өөрөө маш эрсдэлтэй бүс ээ. Төмөр замаас зүүн тийшээгээ Дорнод, Хэнтий, Сүхбаатар. Энэ бүсэд зэрлэг амьтнаар дамжиж энэ шүлхий өвчний голомт байнга сэдэрч байдаг, байнга тархаж байдаг. Тэгэхээр бид нар энэ төмөр замын.

**Ж.Ганбаатар:**Дараа нь гүйцээгээд хариулчихаарай. Ж.Бат-Эрдэнэ гишүүн асуулт асууя.

**Ж.Бат-Эрдэнэ:** 14 мянган хашаа барина гэдгээс болоод энэ сошиалаас хайгаад гишүүд маань нэлээн буруу тийшээ эргэчих шиг л болох юм. Би бол тэгж хараад байна. Бид өөрсдөө энэ хөдөө аж ахуйгаа хэр мэддэг билээ? Зуны дэлгэр цагт очиж нэг өрөм цагаа идсэнийгээ, сайхан дэлгэр сайхан цагт хөдөө явсныгаа хөдөө аж ахуй мэдээд байна гэж бас бодоод байдаг уу, үгүй юу. Би бол эсрэгээрээ харин бүр яг нүдээ олсон юм орж ирж байгаа юм. Энэ дөрвөн аймгийн гишүүдийг битгий хардаад бай. Миний хувьд бол зам тээврийн үнэ ч гэсэн сүүлийн дөрөв, найман жил шахуу хөдөө аж ахуй ярьж байна. Бид ажлын байр нэмэгдүүлнэ гээд байдаг. Одоо тэр тусмаа эрчимжсэн мал аж ахуй гээд дөнгөж сая ярилаа.

Эрчимжсэн мал аж ахуй руугаа явахын тулд бид нар энэ хашаа хороотой холбоотой, хашаа гэхээсээ илүү хадлангийн талбайг хашдаг байх, хадлан тэжээлээ бэлддэг байх. Энэ уур амьсгалын өөрчлөлттэй холбоотойгоор хадлангийнхаа аж ахуйг сайжруулах, хадлан тэжээлээ бэлддэг болох, бэлчээрээ хамгаалах. Тэгээд өнөөдөр бид нар яг ямар хонины махаа сайхан идээд л байж байдаг. Яг ямар хонь байгаагаа бид нар мэдэж байгаа юу? Энэ үржлээ бид нар зөв хийж байгаа юу? Одоо ноолуур, ноолуур гээд, дэлхий дээр ноолуурын хамгийн гол тоглогч нь Монгол гээд байдаг. Нөгөө нь ямаа чинь ямар микронтой болоод явж байгаа билээ? Микрон нь аль хэдийн ерээд оны наяад оны микрон чинь алга болчихсон шүү дээ. Өмнөговийн ямар сайхан ямаанууд байсан, одоо юу болж байгаа вэ?

Энэ чинь мал аж ахуй, хөдөө аж ахуйгаа та нар, бид нар өөрсдөө ингээд зөндөө олон эрчимжсэн мал аж ахуйтай сайхан сайхан газраар яваад л, ёстой нүд нь бүлтийгээд л, шүтээд л сайхан болоод хөдөө аж ахуй гэж ийм байдаг юм байна гээд бид нар бодоод явдаг байсан. Тэр хөдөө аж ахуй чинь яг Монгол дээрээ буугаад ирэхээр бид нар бол үндсэндээ зэрлэг хөдөө аж ахуйтай л байж байгаа шүү дээ. Тэгэхээр энд жишээ нь цөм сүргийг сайжруулах ёстой юу, ёстой.

Цөм сүрэг байлгахгүй бол тэр сайхан сайхан үржлийн малыг чинь тэр малчид чинь авч чадахгүй байгаа шүү дээ. Тийм болохоор цөм сэлгээг сөргийг зайлшгүй сайжруулах хэрэгтэй. Хурга бордох асуудал гээд байна. Хуруу бордох асуудлууд зайлшгүй байх хэрэгтэй. Дээрээс нь хадлангийн талбай хаших, энэ хашаатай холбоотой асуудлуудаа бид нар нэр ус юмнуудыг нь одоо солиод орж ирэх хэрэгтэй байна.

Сүү сүү л гээд байдаг. Өнөөдөр бид нар сүүгээ хүртэл өөрсдийгөө 100 хувь хангаж чадахгүй л явж байгаа. Тэгэхээр энэ чинь сүүгээ хангахын тулд мал аж ахуйгаа хагас эрчимжсэн мал аж ахуй луугаа татахын тулд л өнөөдөр хөдөө аж ахуйнхан ийм зүйлийг оруулж ирж байгаа гэж хараад байгаа шүү дээ. Яг үндсэндээ бол хэдэн жил би бас эд нартай ноцолдсоны хувьд бол зөв, харин ч бүр ёстой зөв зүйл нь орж ирж байна гэж бодож байгаа. Гагцхүү энд нэг хашаа гээд буруу юм л орж ирээд л буруу тийшээ хандаад байх юм. Энийгээ дараагийнхаа хурал дээр засах ийм боломж бололцоо байна уу? Энийгээ засаад ороод ирье ээ. Гол, гол юмнуудаа ав аа.

Дээрээс нь гишүүдийн яриад байгаа тэр өнөөдөр үнэхээр хэддүгээр зуунд явж байгаа билээ. Шүлхийгээ бүх малдаа халдаачхаад одоо шүлхийгүй газаргүй, болчхоод байж байгаа чинь үнэхээр бас шившиг талдаа. Хөдөө аж ахуйн яам маань бас бодож л байна. Энэний дагуу бид нар ажиллаж байгаа. Тэгэхээр энд мал аж ахуйгаа сайжруулах асуудлууд, энэ үг үсэг нь жишээ нь уур амьсгалын өөрчлөлттэй зохицсон малчныг бий болгох гээд бараг л ийм үг үсэг явж байна шүү дээ, энэ чинь. Энийгээ зас л даа. Ёстой түрүүн хэн нь хэлчхэв, цагаан захтай хүмүүсийн бэлдсэн үг үсэгтэй байна гээд байх шиг байна. Энэ дээр нь шүүмжлэлтэй байгаа. Энийгээ нэг засаад ороод ирэх боломж бололцоо чинь байна уу, үгүй юу? Гол концепц, гол юм чинь бол зөв болж байна гэж би энийг дэмжээд байгаа шүү.

**Ж.Ганбаатар:** Бат-Эрдэнэ гишүүн дэмжиж үг хэллээ. Оюунчимэг гишүүн асуултаа асууя.

**М.Оюунчимэг:** Би үгээ хэлье. Мэдээж мал аж ахуйн салбар бол уур амьсгалын өөрчлөлт өртөж байгаа. Бэлчээрийн хомсдол, гадаргын ус гээд асуудал их байгаа нь бол үнэн. Гэхдээ яг энийг өөрчилье гээд сүүлийн лав 20, 30 жил маш их хэмжээний хөрөнгө мөнгө зарцуулсан л даа. Одоо надад байгаа статистикаас харахад 2010-20 оны хооронд 100 орчим тэрбум төгрөг яг энэ зориулалтаар зарцуулсан байна. Энэний 40 хувь нь Засгийн газар, 60 хувь нь бас л олон улсын зээл тусламжаар санхүүжүүлсэн.

Өнөөдөр үр дүн нь ямар байв гэсэн тийм тооцох механизм байхгүй. Хэдий хэмжээний энэ мөнгөний эргүүлж төлсөн байгаа эсвэл ямар өр, энэ тааз 69 хувиараа хүрчхээд байна гэдэг энд нэмэгдээд байгаа юм. Тэгэхээр би эхний ээлжид эхний 100 тэрбумаа ядахдаа дүгнэе бүгдээрээ. 2010-20 онд энэ яг мал бэлчээрийн цөлжилттэй тэмцэхэд зарцуулсан энэ 100 тэрбумын үр дүнг эхлээд дүгнэж байгаад дараагийн 100 тэрбум руу оръё л доо. Энэ 30 сая гэдэг чинь дахиад л 100 тэрбумын л асуудал л даа. Тэгээд эндээс хараад байхад ингэсэн байгаа юм л даа, Азийн хөгжлийн банк жижиг зардлыг санхүүжүүлэх хөтөлбөр гэчхэж байгаа юм. Тэгээд энэ дээр ихэвчлэн ТЭЗҮ боловсруулах, судалгаа шинжилгээ, байгаль орчны үнэлгээ гээд энэ зүйлүүдэд маш их зүйл явдаг.

Дээрээс нь энэ дээр малчдын хоршоо байгуулж ус ашиглах, бэлчээр ашиглахын тулд хоршоо бүлэг байгуулах, тэрэнд заавар зөвлөгөө өгөхөд энд зарцуулна гэж байна л даа. Арай ч дээ 30-аад сая доллароор ийм зүйлийг, өнөөдөр энэ цаг үе нь биш. Тэгэхээр ингэж зарцуулж болохгүй ээ. Би энийг боломжгүй гэж бодож байна. Хэрвээ яг ийм юм бол манай Чингэлтэй дүүрэг жишээ нь 70 хувь нь гэр хороолол. Энд таван хэсэгчилсэн инженерийн дэд бүтэц Улаанбаатар хотод барьчихвал 100 мянгаад айл өрхийг яндан, нүхэн жорлонгоос салгачих, наад зах нь хэсэгчилсэн инженерийн дэд бүтцээр. Тэгэхээр ийм зүйлүүд дээр бид цаг үеэ олсон юм хиймээр байна шүү дээ.

Хөрсний бохирдлоос болоод яаж улс энэ өвчин зовлон ямар их байж байна. Тэгээд өнөөдөр энэ утаа, хөрсний бохирдол хаа сайгүй байна уу. Хөдөө ч гэсэн утаа гээд бөөн юм болж байна. Сая Баттөмөр гишүүн хэлж байна. Шүлхийгээсээ эхлээд салмаар байна. Үнэхээр гутамшигтай, XXI зуунд. Өнөөдөр мах худалдаж авахаасаа иргэд айж байна гээд бүгд л хэлж байна. Тэгэхэд бид нар цаг хугацаа алдаагүй ийм зүйлдээ энэ хөрөнгө мөнгийг зарцуулмаар байна л даа.

Одоо эндээс орж ирж байгаа 30 сая америк долларын 87 хувийг Азийн хөгжлийн банкны зээлээр санхүүжүүлнэ гэхээр үлдсэн 13 хувийн санхүүжилт нь Засгийн газар, төсвөөс гарах уу? Энэ мэтчилэн зүйлүүдийг би бол эхлээд тодорхой асуумаар байна. Тэгээд сая бас Хүнс, хөдөө аж ахуйн сайд хэлээд байна л даа. Сангийн яам ингээд Азийн хөгжлийн банкнаас орж ирж байгаа зориулалтын юмыг буруу орчуулаад ингээд өгдөг юм уу? Хашаа барих ийм юм огт байхгүй, орчуулга нь буруу гээд. Тэгэхээр Сангийн яамны нэг газар шүү дээ. Хэн нь ингэж тоглолт хийгээд байгаа юм, эсвэл? Буруу орчуулдаг юм гээд.

Тэгээд энд Улсын Их Хурлынхаа Байнгын хороонд орж ирэхэд орчуулгын алдаа гэсэн зүйл яриад байж байж энэ болохгүй л дээ. Энэ бол ноцтой зүйл шүү дээ. Эсвэл энэ чинь одоо орчуулгын ард мөнгө угаалт явагдах гээд байгаа юм уу? Тэгээд дөрөвхөн аймаг дээр ийм зүйл явж болохгүй ээ. Энэ цаг цагаа олоогүй байна л гэж хэлэх гээд байна. Тэрнээс биш бэлчээрийн хомстол, цөлжилттэй тэмцэх асуудал бол чухал байгаа. Гэхдээ эхлээд бүгдээрээ шүлхийнээсээ салчихъя л даа. Тэгээд зориулалтын чухал зүйлдээ эхлээд юмаа зарцуулахгүйгээр бид нар ингээд өөр өөр юм руу, цаг үеийн биш юм руу зарцуулаад баймааргүй байна.

Тэгээд хоёр дахь асуулт дээр эхний 100 тэрбум төгрөгийн зарцуулалт, үр дүн эхлээд бид дүгнэмээр байна. Энэ механизм дүгнэсэн тооцоо судалгаа Хүнс, хөдөө аж ахуйн яаман дээр байна уу, Сангийн яаман дээр байна уу гэдэгт эхлээд хариултаа авъя. Тэгээд тодотгоё.

**Ж.Ганбаатар:** Эхлээд Мэндсайхан сайд хариулъя. Дараа нь Сангийн сайд хариулах юм байна. 3 номер.

**З.Мэндсайхан:** Оюунчимэг гишүүний асуултад хариулъя. Энэ зээлийн ерөнхий хэлэлцээр дээр саяын юмнууд чинь тусаагүй шүү дээ. Одоо тэр яриад байгаа хашаа барих асуудлыг бид нар нарийвчилсан төлөвлөгөөн дээрээ хасахыг нь хасаад явчхаж болно. Ийм хашаа барих асуудал байхгүй ээ. Сангийн яам дээрээс ер нь яагаад би материал дээр очив гэхээр гаднын зээл тусламжаар яаман дээр хэлтэс байгуулна гэсэн ойлголт байхгүй шүү дээ. Энэ тийм юм байхгүй.

Хоёрдугаарт энэ шүлхийтэй малын мах идэж байна гэж, та ийм хариуцлагагүй ярьж болохгүй ээ. Бүхэл бүтэн Монгол Улсын мал эмнэлгийн салбар нэгжүүд Улаанбаатар дээр ажиллаж байна. Бид нар хаанаас, хэний хотноос юу гараад хот руу орж ирж байгаа бүгд дээр нь хяналт тавьж байгаа. Улсын хэмжээнд нийтдээ 19 аймагт шүлхий гарсан боловч нийтдээ 300 мянган мал дээр гарсан. Өнөөдрийн байдлаар 40 мянган мал тусгаарлалтад байж байна. Бусад нь эрүүл болчихсон байж байна. Бид нар авах арга хэмжээгээ мэргэжлийн хүмүүс нь аваад явж байгаа юм. Энэ чинь иргэдийнхээ айдас төрүүлсэн юм ярьж болохгүй шүү дээ. Бид нар бол хүнснийхээ аюулгүй байдлыг бүрэн хангаж байгаа. Хэн шүлхийтэй мах идээд байгаа юм.

**Ж.Ганбаатар:** Хөөе, хуралд бараг 40 минут хоцорч ирчхээд битгий гишүүд загнаад байгаарай.

**З.Мэндсайхан:** Ийм үндэслэлгүй мэдээллээр ард иргэдийн айдас түрүүлж болохгүй шүү дээ.

**Ж.Ганбаатар:** Түрүүнээс хойш наад хоолойны чинь өнгө, хаана гараад, хаанаас ирчихсэн юм бэ, та ер нь?

**З.Мэндсайхан:**Шүлхий гарсан нь үнэн. Гэхдээ шүлхийтэй мах идэж байгаа иргэн байхгүй шүү дээ. Бид нар ингэж ярьж болохгүй шүү дээ.

**Ж.Ганбаатар:** Дуугаа намсана, дарга аа.

**З.Мэндсайхан:** Ойлголоо.

**Ж.Ганбаатар:** Сангийн сайд. Жавхлан сайдын микрофон өгье.

**Б.Жавхлан:** Баярлалаа. Орчуулга энэ тэр гэж яриад тэгж яриагүй байлгүй дээ. Би сая жоохон хоцроод ороод ирлээ, уучлаарай. Энэ төслийн бичиг баримт дотор ингэж байгаа байхгүй юу.

**Ж.Ганбаатар:** Тэгж ярьсан. Сангийн яамны өмнөөс уучлалт гуйя гэсэн.

**Б.Жавхлан:** Тийм үү? Ренжланд энд поттер дивижн гэж байгаа шүү. Прожект нь тусдаа. Энэ дээр чинь бүр энэ төслийн хүрэх үр дүн 40 ренжланда антибоди двишн гэж байгаа юм. Тэгээд бид энд ингээд яамны чинь нэрийг тавьчихсан. Энийг Сангийн яам орчуулж оруулдаггүй. Энэ төслийн бичиг баримтыг хэрэгжүүлэгч яам нь санхүүжүүлэгч энэ олон талт хөгжлийн институцүүдтэйгээ цуг сууж байгаад англи, монгол дээр нь бэлддэг байхгүй юу. Тэгээд тэрийгээ манай дээр ирүүлдэг. Тэрийг нь бид нар орчуулдаггүй. Орчуулдаг яам биш. Энийг тэгээд Сангийн яам үзээд энэ төслийг ер нь хэрэгжүүлэх нь зөв юм байна гээд ингээд дэмжээд оруулж ирж байгаа ийм асуудал шүү. Тэрнээс энд орчуулга буруу, зөв байна уу гэсэн ойлголт байхгүй.

Энэ дээр магадгүй сайддаа танилцуулж амжаагүй байж магадгүй. Энэ яамнаас нь хэрэгжүүлж байгаа газрын дарга нар нь байна уу? Хэн байна вэ? Манай яамныханд ажиллаад явж байгаа нь та байх тийм ээ? Энэ орчуулга гэж яриад байна. Энэ орчуулга гэдэг бол зөв үү, буруу юу? Энийг тэгээд та нар өөрөөр ойлгодог юм уу? Энийг бас тодруулаад хэлээдхээч. Би энэ нэг зүг, Засгийн газрын асуудал учраас бид нар дэмжиж оруулж байгаа юм шүү. Тэрнээс биш юм хэлбэл хэлмээр л байна. Тэгж арай хэлээгүй л байлгүй дээ.

**Ж.Ганбаатар:** Хэн хэний асуултад хариулах гээд байна. Би хурал удирдаж байгаа юм. Оюунчимэг гишүүний асуултад хариулаад дараа энийг нэг хэлээд өгчхөж. Сангийн сайд хэлэх юм уу, хэн хэлэх юм. Энэ 34.5 сая долларын зээл, 30 саяыг нь Азийн хөгжлийн банкнаас, үлдсэн 4.5-ыг нь хаанаас санхүүжүүлэх юм бэ гэж асууж байна шүү дээ. Батхүү 1 минут.

**И.Батхүү:** Эдийн засаг хөгжлийн яамны Хөгжлийн санхүүжилтийн бодлогын газрын дарга Батхүү. Асуултад хариулъя. Саяын Азийн хөгжлийн банкнаас авч байгаа 30 саяын зээл нь 7 саяын зээл нь бол хөнгөлөлт, нэн хөнгөлөлттэй эх үүсвэр, 23 сая доллар нь бол энгийн хөнгөлөлттэй эх үүсвэр гэсэн хоёр янзын эх үүсвэрээс авч байгаа. Үлдэж байгаа хувь нь бол Засгийн газрын энэ төсөлтэй холбогдуулж оруулж ирж байгаа, хийгдэж байгаа ажлаас нь татвараас чөлөөлөх асуудлыг давхар тооцож байгаа.

Яагаад гэвэл Засгийн газар бас энэ төсөлд хэр ач холбогдол өгч  комитет байгаа вэ гэдгээ харуулах үүднээс Засгийн газрын оролцоог харуулах ёстой. Татварын чөлөөлөлт болон Засгийн газрын төсвийн хүрээнд хийгдэх энэ төсөлтэй зорилгын хувьд нийцэх ажлуудыг бас энд оруулж тооцож байгаа. Энэ орчуулгын асуудал болоод энэ төслийн бэлтгэл ажлын хүрээнд гэрээ хэлэлцээрийн орчуулгыг бол Азийн хөгжлийн банк тухайн салбарын яамтай хамтарч ажиллаад ирүүлдэг, хянадаг. Нэмэлт авч болох уу? Цаг нь хүрэхгүй байх шиг байна.

**Ж.Ганбаатар:**Нэмж өгөх боломж байхгүй. Хариулт хангалтгүй гэж үзвэл Оюунчимэг гишүүн 1 минут тодруулъя.

**М.Оюунчимэг:** Мэндсайхан сайд аа, юу асуухаа би өөрөө мэдчихье. Би бас судалгаатай тооцоотой хэлж байна. Та өөрөө бас Үндэсний аюулгүй байдлын зөвлөлөөс хийсэн мэдээлэл ч гэсэн суусан байх. Ер нь энд шүлхийтэй мах зарагдаж байна уу, шүлхийтэй орж ирж байна уу, үгүй байна уу гэдэг та нар мэдээллийг ч хэлэхгүй. Сая нэлээд энэ шүлхий гэдэг бол бүр айдас төрсөн шүү дээ. Тэгээд өнөөдөр бид нар энд та тийм хариуцлагагүй мэдээлэл гэнэ. Та өөрөө бол хариуцлагатай байх хэрэгтэй байна шүү.

Сая ингээд гэдэсний өвчлөл маш их нэмэгдлээ. Тэгээд юу байна, бас л энэ идсэн хоол хүнсэндээ гэж гарсан. Хоёрт нь, та өөрөө бас ингэж хэлж байгаа байх. Сая үнийн үнэ өсөлт дээр хамгийн өндөр үнэ нөлөө үзүүлсэн нь мах байлаа. Гэтэл бид мал аж ахуйн салбарт хэчнээн их хэмжээний хөрөнгө мөнгө зарцуулж байгаа билээ. Тэгэхээр энэ дээр тодорхой тайлбартай бол байх хэрэгтэй байна шүү гэж нэг хэлье.

Хоёрт нь, энд өөрөө ингээд заачихсан байна шүү дээ. Малчдадаа бэлчээр ус ашиглах гэрээ байгуулж, малчин өрхүүдийн дунд бүлэг холбоо байгуулна гээд гол зорилт нь гэчихсэн байна л даа. Бүлэг холбоо байгуулснаар цөлжилттэй тэмцэх үү? Тооцоо, үр дүн нь энд байна уу?

**Ж.Ганбаатар:** Мэндсайхан сайд гишүүний асуултад хариулъя, 3 номер.

**З.Мэндсайхан:** Гишүүний малын өвчлөлтэй холбоотой асуудал дээр санаа зовж байгааг хүлээж авч байна. Ойлголоо, энэ дээр анхааръя. Бид нар бас цаг үе шаттай арга хэмжээнүүд аваад явж байгаа. Энд бас нааштай үр дүнгүүд харагдаж байгаа гэдгийг хэлье. Би танд дахиад хэлье. Энэ нарийвчилсан төлөвлөгөө гаргахдаа энэ хэрэгжүүлэлтийн төлөвлөгөөн дээрээ саяын ярьж байгаа асуудлыг хасаад явъя. Би одоо энэ юунуудыг нь анхааръя. Сая би Ерөнхийлөгч дээр асуудал танилцуулчхаад сандраад ороод ирсэн. Ийм зээлийн хөрөнгөөр яаман дээр нэгж байгуулна гэсэн ийм айл байж болохгүй гэдэг асуудал ярьсан. Би ийм юм байхгүй, ийм орчуулгын алдаа гарсан юм уу? Манай төрийн нарийн надад бас ийм мэдээллээр хангасан учраас би энийг л хэллээ. Хэрвээ орчуулгын алдаа байсан бол уучлалт хүсье.

**Ж.Ганбаатар:** Хоёр сайд тэрийгээ өөрсдөө  учраа ол. Тэрийгээ энд тайлбарлаад яах вэ, ойлгосон. Гэхдээ бид ийм иргэд бараг өөрийнхөө мөнгийг хэрэглэх боломжгүй ийм цаг үед ийм зээлийн хэлэлцээр ярьж байгаа нь үнэхээр цаг үеэ олсон асуудал биш. Байнгын хороо нэг долоо хоног хойшлуулсан. Өчигдөр Сангийн яам, энэ холбогдох сайдтай нь би бас уулзсан. Тэгээд хүү нь их өндөр. 2 хувь гэдэг чинь долларын хувьд бол өндөр шүү, ер нь. Ийм үед тэгээд буцаагаад энэ чинь ямар доллар орлочих төсөл биш. Тэгээд төгрөг рүү буцаагаад зүгээр малчид, эргээд төллөө гэж бодоход төгрөг л байгаа биз дээ, энэ чинь. Хэн төлэх билээ, тэрийг. Засгийн газар төлнө.

Гишүүд асуулт асууж дууслаа. Үг хэлэх Их Хурлын гишүүд нэрсээ өгөхийг хүсье юм. Бат-Эрдэнэ гишүүнээр тасаллаа. Аюурсайхан гишүүн.

**Т.Аюурсайхан:** Үндсэн санаагаа асуулт дээр хэлчихсэн. Товчхон хоёр, гуравхан юм хэлье. Нэгдүгээрт Сангийн сайд ирчихсэн байна. Энэ Засгийн газрын өрөө    Хязгаар чинь хэтэрчихсэн байна гээд бид нар бүгдээрээ сонссон шүү дээ. Та ч гэсэн сонссон. Ийм тохиолдолд яагаад ийм асуудал оруулж ирээд байгаа юм бэ? Зээлээ нэмж болохгүй шүү дээ. Эрсдэлийн удирдлагаараа энэ зээлийнхээ нөхцөл байдлыг дахиж тодорхойлж байж, дахиж баараггүй эцэслэж байж, тэгээд гадаад өр, Засгийн газрын өрийг нэмэх үү, үгүй юу. Нэг доллар байсан ч гэсэн хэтрүүлж болохгүй шүү дээ. Энэ чинь бас хуулийн хариуцлагатай асуудал шүү дээ. Ийм юмыг яагаад зөвшөөрөөд байдаг юм.

Цаашдаа дараа нь дахиад нэг зээлийн хэлэлцээр орж ирж байна. Болих хэрэгтэй шүү дээ. Оруулж ирсэн төсөв дээр, оруулж ирсэн тоонууд чинь худлаа л болж таарах гээд байна шүү дээ. Төсвийн тогтвортой байдлын тухай хуульд заасан тусгай шаардлагуудыг хангахгүй болчихсон нөхцөл байдал байна шүү дээ. Та сонссон биз дээ? Бид нар бүгдээрээ сонссон шүү дээ, энэ мэдээллийг. Тэгээд яагаад ийм зөрүүтэй, худлаа байдлаар доош нь хэлж ингэж төсвөө хүчээр батлуулж байдаг юм бэ. Тэгээд яагаад ийм байхад, өр чинь хэтэрчхээд байхад ийм асуудал оруулж ирж байдаг юм бэ?

Хоёрдугаарт энэ бичиг баримт дээр энэ материал дээр засах боломж бол байхгүй шүү дээ. Энэ асуудал нэг л удаа Их Хурлаар орно шүү дээ. Хоёр дахь, гурав дахь хэлэлцүүлэг гэж байхгүй. Бид нар нэг удаа ороод л энэ зээлд гарын үсэг зурах уу, үгүй юу гэдэг зөвшөөрлийг нь өгөх үү, үгүй юу гэдгээ л шийднэ. Тэгээд ерөнхий сайдын гарын үсэгтэй оруулаад ирчихсэн энэ материалыг дахиад дотор нь засаад, ингээд өөрчилнө гэж байхгүй шүү дээ. Алдаатай биччихэж, дараагийн удаа засаад ороод ир ээ гэх. Одоо энэ хүчин төгөлдөр энэ оруулж ирсэн материалаа, тэгээд та нар бас бодох хэрэгтэй шүү дээ, засгийн тэргүүнийхээ нэр хүндийг. Ямар асуудал орж ирээд өнөөдөр ямар асуудал үүсэж байна тийм ээ? Асуудлаа судалчихсан байдал, зээлийн зориулалт, эргэн төлөгдөх боломж.

Ер нь энэ зээлийн чинь мөн чанар нь ер нь юу юм, гаднын зээл, энэ санхүүгийн удирдлагыг хэрэгжүүлэх чадавхыг сайжруулах л байх ёстой шүү дээ. Яаж орлого олох вэ, яаж энэ төлбөрийн тэнцлээ сайжруулах вэ, юу нь дутагдаад байна. Тэгэхгүй нэг аж ахуйн ажилд ингээд л нэг жалга давааны байдлаар зарцуулдаг, тараадаг. Эргээд л улс л төлнө шүү дээ.

Засгийн газар төлнө, татварын мөнгөөр. Ийм байдлаар ханддагаа зогсоомоор байна шүү дээ. Гишүүд ч гэсэн ийм байдлаар ер нь асуудалд бас хандмааргүй байна шүү дээ. Нийтлэг улс орныхоо хэмжээний л асуудал дээр хандах ёстой шүү дээ. Нийслэл хот ч гэсэн нэг газар очоод л нэг айлын хашааг барьж өгч байгаатай ялгаагүй шүү дээ. Харамсалтай нь ийм асуудлууд явж л байна шүү дээ. Тэгээд л гишүүн маань миний хашааг тохижуулж өгсөн саналаа өгнө гэдэг.

Ийм байдал болбол хотод ч, хөдөөд ч байх ёсгүй л гэж бодож байна шүү дээ. Нийтлэг байдлаараа л энэ улс орныхоо эдийн засгийг яаж босгох вэ, яаж энэ ард иргэд малчдынхаа амьдрал ахуйг сайжруулах вэ, яаж орлого олох боломжийг нь сайжруулж өгөх вэ, энийг л зохицуулж энэ хомсхон төсөв мөнгөөрөө удирдлагаа олигтойхон л хэрэгжүүлчихмээр л байгаа юм л даа. Тийм учраас энэ асуудлыг бол үнэндээ дэмжих бол ямар ч боломж байхгүй шүү дээ. Тэгээд төсвийн юун дээр Сангийн сайд анхаараад.

Хязгаар чинь хэтэрчихсэн байна шүү дээ, Засгийн газрын өр чинь. Хэмжээ хязгаараасаа хэтэрчихсэн гээд саяхан энэ мэдээлэл дээр бид нар сонссон шүү дээ. Бүгд сонссон. Та өөрөө харахгүй юу даа. Энэ бол нээлттэй байдаг мэдээлэл. Хаалттай хурал дээр хийсэн ч гэсэн нээлттэй байдаг мэдээлэл. Энэ тоо баримтыг бид нар бүгдээрээ нягтлах хэрэгтэй. Байнгын хорооны дарга ч гэсэн сонссон байх л гэж бодож байна. Бид нар зэрэгцээд л сууж байсан.

**Ж.Ганбаатар:** Бат-Эрдэнэ гишүүн үг хэлье.

**Ж.Бат-Эрдэнэ:**Би бол түрүүн ерөнхийдөө хэлсэн. Бид ер нь бол Улсын Их Хурлын гишүүдийн амнаас тогтмол гардаг нь үг байгаа шүү дээ. Ажлын байр бий болгох, ард иргэдээ орлоготой болгох, дундаж орлого бүхий иргэдийг бий болгох, сайхан амьдрах, сайхан амьдруулах гээд л байгаа шүү дээ. Би 2016 оноос хойш жижиг, дунд үйлдвэрлэл гээд л баахан л ярилаа. Наана, цаана гээд л алдаа дутагдал зөндөө л гарсан л байх. Сүүлд нь бол жижиг дунд үйлдвэрлэгчдээ дэмжье гэдэг нэг том уриа юм гарах шиг л боллоо.

2016 оноос хойш жижиг дунд үйлдвэрлэл, хөдөө аж ахуй, шинэ хөдөө энэ тэр гээд л ажлын байр бий болгох, орлого орох бололцоог нь нэмэгдүүлэх гээд ингээд нэлээд л явлаа л даа. Одоо нэг сайхан бух байна. Тэр том том аж ахуйн нэгжүүд дампуурсан гээд, эцэг мал байна. Энэ аж ахуйнууд бүгдээрээ дампуураад байгаа. Дөнгөж сая хэллээ шүү дээ. Аж ахуй дампуураад байгаа юм. Яагаад дампуураад байгаа юм? Тийм л мөнгөтэй төгрөгтэй малчид байсан юм бол бүгдээрээ тэр сайхан эцэг малыг нь аваад л, малаа сайжруулаад л явчихна шүү дээ. Өнөөдөр зах зээлд нэгдээд хэдэн жил болчхов бид нар? 30-аад жил боллоо. Мал аж ахуй чинь хөгжөөд явчихвал хөгжөөд явах цаг хугацаа боллоо шүү дээ. Шүлс нь гоожоод байгаа болохоос биш тэр цагаан эцэг малаа авч чадахгүй л байгаад байгаа шүү дээ.

Бэлчээр хомсдлоо л гээд байгаа. Та бүхэн мэдэж байгаа, өөрсдөө зуны дэлгэр сайхан цаг энэ уул усандаа гараад зугаалахад энэ бэлчээр чинь байхгүй болчихсон, байгаль чинь өөрөө хомсдоод байна, байгаль өөрөө устаад цөлжөөд байна. Гэтэл энэний чинь эх үүсвэр, цөлжүүлж байгаа эх үүсвэр чинь энэ мал болчхоод байна шүү дээ. Тэгэхээр малаа сайжруулах, малаа эрчимжүүлэх, малаа тоо толгойг нь багасгах, энийг бол хүн болгоны толгойн дотор “а” үсэг мэдэж байгаатай адилхан, энийг бүгдээрээ л мэдэж байгаа.

Тэгээд өчнөөн олон хөрөнгө оруулалт орууллаа л гэж байгаа. Яг хүн рүүгээ хандсан хөрөнгө оруулалтуудыг бид нар бас оруулж чадаж байгаа юу, үгүй юу? Хүн лүүгээ оруулсан, малчид руу оруулсан жижиг, дунд үйлдвэрлэл оруулж байгаа, жишээ нь сүү, сүү гээд түрүүн би хэллээ шүү дээ. Сүүгээрээ жишээ нь бид нар өөрсдийгөө хангаж чадахгүй л байгаа шүү дээ. Тэгэхээр энэнтэйгээ уялдсан энэ арай ондоо өнцгөөс нь харах хэрэгтэй юм шиг байна. Нэлээн буруу үг үсэгтэй юмнууд орж ирээд бас нэлээн хүмүүсийг будилуулаад байх шиг байна л даа. Энийгээ засаад ороод ирэх бололцоо байх ёстой юм уу, байхгүй юм уу. Тэрийгээ нэг үзэх хэрэгтэй байна.

Ер нь бол цаанаа хэдэн малчдыг тэжээх гээд байгаа биш шүү дээ. Хүнсний аюулгүй байдал, махны эрүүл мэндтэй холбоотой, малын эрүүл мэндтэй холбоотой, хүнсний эрүүл ахуйг сайжруулах, эрүүл хүнсээр хангах, малынхаа чанарыг сайжруулах, эрүүл болгох, энэ хүн ам, хотынхон чинь эрүүл сайхан махаа идэж байх энэ асуудлын чинь эх үүсвэр нь хөдөөд л байгаад байгаа шүү дээ. “Шинэ хөдөө” хөтөлбөр гээд би хэдэн жил ярилаа. Яагаад “Шинэ хөдөө” гэж нэрлэсэн юм? Уг нь бол жижиг, дунд үйлдвэрлэлийг хөгжүүлэх л хөтөлбөр юм. Гэтэл явсаар байгаад бүх зүйлүүд нь хөдөөтэй холбоотой, хөдөө чинь тэр чигээрээ хаягдчихаад байгаа байхгүй юу даа. Хэдэн малчдыг гадаанаа нэг жийп уяад, нэг мотоцикл тавьчихаад л баяжаад аягүй сайхан болчихлоо л гэсэн яриад л бид нар яриад байгаа шүү дээ.

Гэтэл тэр чинь өвлийн, хаврын цагт яаж тэр мал аж ахуйгаа юу яаж байгаа билээ, тэрнээс хэдий хэмжээний орлого олж байгаа билээ? Энэний цаад талын утга учрыг бид нар чинь бас сайн ухаж мэдэж байгаа юу, үгүй юу. Тэр утгаараа бол үнэхээр бас жоохон алдаа дутагдал байна, үг үсгий зүйлүүд байна. Гэхдээ яг өнөөдөр Хөдөө аж ахуйн яаман дээрээс зайлшгүй оруулж ирэх ёстой зүйлийг би 2016 оноос хойш ярьсны хувьд бол зөв юмнуудаа харин оруулаад ирлээ гэж би бодоод байгаа байхгүй юу даа. Түүнээс биш тэр малчинд хашаа барьж өгөхийг болино оо. Тэр бол болж байж болохгүй. Тэр бол алдаа байх гэж бодож байгаа юм. Баярлалаа.

**Ж.Ганбаатар:** Цэрэнпунцаг гишүүн үг хэлье. Энэ зээлийн зориулалт бол анхнаасаа орж ирээд л баахан л будлиан боллоо. Хашаа, худаг ус гээд нэг баахан юм тавьчихсан. Угаасаа энэ дээр тэгээд бичээд ороод ирсэн чинь бид нар энийгээ л уншиж, энэнд  зориулах юм байна гээд зориулалтыг нь энүүгээр л харж ойлгоно шүү дээ. Тэгэхээр нэг зарчим алдагдаад байгаа юм. Төр бол яах вэ, малаа эрүүлжүүлэхэд бол төр бодлого явуулах ёстой. Тэгээд нэгдсэн малаа эрүүлжүүлэх вакцин, урьдчилан хамгаалах вакцинжуулах. Ялангуяа гаднаас хил гаалиар орж ирж байгаа тэр янз бүрийн стандартын бус вакцин орж ирж байвал эд нар дээр харин бид нар ажиллаж тодорхой болгож, яг баталгаатай, найдвартай стандартын өндөр шалгуур үзүүлэлттэй ийм вакцин тарих, малчид энийг авах бололцоог нь хангах энэ чиглэл рүү бол яг тодорхой заагаад, энэ мөнгийг хэрэглэх гэж байгаа бол бас нэг өөр.

Тэгэхээр нэгэнт энэ орж ирж байгаагаар бол хүлээж авч болохооргүй ийм зарцуулалт, зориулалт тавьчхаад орж ирж байгаа учраас дэмжиж болохгүй байгаа юм. Ер нь тэгэхдээ цаад талдаа байсан бид нар хэн хэн нь ойлгох ёстой. Засгаас шийдэх гэж байгаа асуудлуудаа яг тодорхой энэ төрийн бодлогоор зохицуулж шийдэх энэ суурь шийдлээ тодорхой ойлгуулах хэрэгтэй байхгүй юу. Ер нь бол энэ чинь бол бид нарын нийтийн дундын өмч болсон энэ бэлчээрийг гамшиг болж, энэ бүх л энийг үнэгүй, төлбөр зардалгүй учраас бол өртөггүй учраас бол ингээд л мал өсгөөд л, ингээд л ашиглаад л, ингээд л бэлчээрээ доройтуулчихсан энэ асуудал гэж шийдэх гэж байгаа асуудал шүү дээ. Тэгэхээр энэ асуудлыг шийдэх гэж байгаа нь л гарцаагүй төрийн ажил. Тэгэхдээ шийдэх гэж байгаа энэ арга барил, арга зам нь бол одоо ерөөсөө  буруу байгаа байхгүй юу. Хашаа, худаг барьж өгөх.

Одоо жишээлбэл малчиддаа бид нар чинь үүлдэр угсаа сайжруулах, аргачлал, зааварчилгааг нь өгөх юм уу, тэр мэдээллийг хангаж өгөх. Мэдээлэл хүрэхгүй бол мэдээллийг нь өгөх. Нөгөө талд нийлүүлэх гэж байгаа нийлүүлэгчтэй нь холбох мэдээллээр, тэрний вэб сайтыг нь хийдэг юм уу, эсвэл малчиддаа ямар байдлаар хүргэж өгдөг юм, ийм төрийн бодлого, мэдээллийг нь нэг нэгнийгээ эрэлт нийлүүлэлтээр нь олохгүй байгаа бол энийг нь нийлүүлэх ийм бодлогын юмнууд хийхгүй дандаа нэг асуудал шийдэх болохоороо л доош бүр детальчилж ороод л. Тэгээд л нөгөө хувийн, ер нь зүгээр хүний хувийн өмч, хүний хувийн эрх чөлөөнд хүртэл алдаж байгаа шүү дээ. Тэгэхээр энийгээ цаашдаа бид нар бас анхаарч, энэ асуудлаа шийдэх гэж байгаа асуудлаа тодорхой, ийм асуудлууд шийднэ, ингэх гэж байгаа юм гэдгээ бас тодорхой ойлгуулах хэрэгтэй байхгүй юу. Ийм юмнууд орж ирэхээр чинь бид нар яаж дэмжих вэ дээ.

Дээрээс нь энэ авч байгаа зээлээ бид нар буцаад төлөх юм руугаа хийе гээд л яриад байгаа шүү дээ. Барьцтай, буцаагаад үлдэцтэй. Тэр нь жишээлбэл доллароор авч байгаад л доллар олдог юм руугаа хийх хэрэгтэй. Төгрөгөөр авч байгаа бол төгрөг дотооддоо борлуулаад төгрөгөөр орлого нь ордог юм руугаа хийдэг ч юм уу? Нарийн, бид нар бас энэ дээр анхаарал тавьж бас нэг үзүүлэлт болж, цаашдаа ялангуяа энэ эдийн засгийн нөхцөл байдалтай, улс орны Засгийн газрын маань өр шилжүүлээд л одоо бас л янз бүрийн яриа хэл дагуулаад байгаа ийм үед бол бид нар маш нямбай, 1 сая гэлтгүй, 10 сая гэлтгүй бид нар анхаарч энэ дээр үзэж харж байх ёстой. Тэр утгаараа бол энэ дээр одоо дэмжиж болохгүй байгаа юм. Тэрнээс бол нийт малаа эрүүлжүүлэх, үүлдэр угсааг нь сайжруулах, мянган мал маллаад орж ирдэг орлого орлогоосоо илүү орлогыг 100 малтай, 200 зуун малтай болох бололцоог бид нар олгох бол энэ гарцаагүй.

**Ж.Ганбаатар:** Чинзориг гишүүн түрүүн үг хэлчихсэн дээ, бараг. Хэлэх юм уу? Чинзориг гишүүн дахиж үг хэлье.

**С.Чинзориг:** Үг өгсөн даргад баярлалаа. Энэ засгийн газраас өргөн барьсан төслийг би зарчмыг нь бол дэмжээд байгаа юм. Засгийн газрын бас нэлээн судалж байж нөхцөл байдал үнэлж байж хийсэн байх. Хамгийн гол нь нөгөө хэрэгжүүлэх хугацаа маань өнөөгийн нийгэм эдийн засгийн төсөв санхүүгийн байдал жаахан хүндэрчихсэн үед таарчихсантай холбогдуулаад гишүүд бас ингэж яриад байгааг бол би ойлгож байна. Энэ чинь бол аль л 2018 оноос л судалгааны ажил хийгдээд Азийн хөгжлийн банктай ингээд л ажилласан ийм төсөл юм байна лээ.

Манай гишүүд малчдын жаахан амьдралыг жаахан ойлгодог хүн энэ манай Эдийн засгийн байнгын хороонд ховор юмаа. Голдуу төв, суурин газар, Улаанбаатар, Дарханаас, Эрдэнэтээс сонгогдсон гишүүд суудаг учраас. Бат-Эрдэнэ гишүүн, хоёр Бат-Эрдэнэ, Цэрэнпунцаг бид нар бол мал аж ахуйн зовлон, малчдын зовлонг ойлгодог байх. Бусад нь мал аж ахуй, малчдын зовлонг ойлгох хүн цөөн учраас бас ингээд янз янзын ойлголтын зөрүү байх шиг байна.

Үндсэн хуульдаа бид чинь мал төрийн хамгаалалтад байна гэсэн нэг заалттай. Тэгээд тэрийг хэн ч ярьдаггүй, хэн ч анхаардаггүй. Тэгсэн атлаа мал аж ахуйн бодлогыг бид нар нүүдлийн уламжлалт мал аж ахуйн энэ арга барилаар мал аж ахуйн үйлдвэрлэлийг явуулах боломжгүй болчихлоо шүү дээ. Байгалиасаа хэт хараат, малчин хүний хөдөлмөр маш хүнд, байгалийн эрхшээлд байдаг. Цаг наргүй хөдөлмөр. Хамгийн их нар салхинд гандаж явдаг хүмүүс бол малчид шүү дээ. Зарим гишүүд энэ мал аж ахуй, мал бол хувийн өмч, хувийн өмчөө өөрийн өмчөө хангах ёстой гэж яриад байгаа юм. Би бол заримыг нь ойлгодоггүй юм.

Төв суурин газар бизнес эрхлэх, уул уурхайн салбарт бизнес эрхлэх, байгалийн дөрвөн улиралтай энэ нөхцөл мал аж ахуй эрхлэх бол тэс өөр. Ялгаа заагтай ойлгох ёстой гэж би бодож байна. Бэлчээр бол маш их цөлжсөн, бэлчээрийн даац хэтэрсэн, малын эрүүл мэндийн асуудал маш хүнд. Замбараагүй эм тарилгын хэрэглээтэй болсноос болоод бид нар чинь малын эрүүл мэндийн асуудал маш хүндэрсэн асуудлууд байгаа шүү дээ. Тийм учраас мал аж ахуйн бодлогыг шинэчлэх шаардлагатай болсон байна, Мэндсайхан сайд аа. Яг нүүдлийн уламжлалт аргаараа энэ мал аж ахуй эрхлэх вэ боломжгүй болчхоод байна. Би олон хэлж байгаа юм. Манай малчид чинь цаг хатуурахаар тэгээд л үүрээ эвдүүлсэн нэг шоргоолж шиг бужигнаад л отор нүүдэлд явдаг цаг. Гайгүй бол цаг сайхан байна гээд ингээд л ханхалзаад байдаг зайлуул.

Тийм учраас бол хуучны, манай ард түмний ярьдаг хаяа багтвал бууж, хамар хатгавал иднэ гэдэг энэ зарчмаар нүүдлийн мал аж ахуй эрхлэх боломжгүй болчхоод байна. Тийм учраас л төрөөс мал аж ахуйн талаар баримтлах бодлогоо нэлээн өөрчлөх зайлшгүй шаардлагатай байна. Ийм бодлогын эхлэл тавихад энэ о төсөл үр дүнгээ өгөх юм болов уу гэж би бодож байгаа юм. Малыг эрүүлжүүлэх удмын санг нь сайжруулах, малчдыг нөхөрлөл, бүлгийг дэмжих, малчид хорших энэ чиглэлээр мал аж ахуйг бас хөгжүүлэх бодлоготой бас нийцүүлэх гэсэн ийм бас шинэ чиглэлүүдээс загвар төсөл хэрэгжүүлэх гэж байгаа юм болов уу? Тэгээд энэ хорин суманд хэрэгжүүлж байгаа төсөл үр дүнтэй болох юм бол цаашдын бүх сумд аймгийн хэмжээгээр хийчих юм болов уу гэж бодож байгаа юм. Тийм учраас энэ төслийг дэмжиж байгаа юм.

Дотор нь байгаа гишүүдийн санааг зовоод байгаа хашаа хороо бас тохижуулна бэхжүүлнэ гэсэн үг хэллэгийг орчуулга юм байна уу, эсвэл цаашдаа энэ төсөл хэрэгжүүлэхэд Азийн хөгжлийн банктай төсөл хэрэгжүүлэхийн явцдаа Засгийн газар саналаа өгөөд зарим чиглэлийг нь өөрчлөөд ингээд явдаг практик туршлага ч бий шүү дээ. Боломж бий шүү дээ. Тэр хүрээндээ энийг засаад явах юм байгаа биз дээ. Тийм учраас бол ерөнхийдөө энэ төслийг дэмжиж байна. Засгийн газрын нэлээн, дөрвөн жилийн хугацаанд судалгаа хийж байж, үнэлгээ хийж байж оруулж ирж байгаа төсөл учраас дэмжиж байгаа саналтай байна.

**Ж.Ганбаатар:** Булгантуяа гишүүн үг хэллээ.

**Х.Булгантуяа:** 2022 оны төсвийн хүрээний мэдэгдлийг бид нар батлахад энэ оны өр, дотоодын нийт бүтээгдэхүүний хэмжээг 67.2 хувиар баталсан. Засгийн газар 51 орчим хувьтай байгаа гэж ойлгож байгаа. Гайгүй барьж байгаа тийм ээ, хэмжээндээ барьж байгаа. Дээрээс нь ер нь бол дараа онд авах зээл тусламжуудыг бол бараг өмнө нь хоёр жил ярьдаг. Ялангуяа хөгжлийн түншүүд бол өнөөдөр яриад л маргааш зээл өгчихдөг биш. Тэгэхээр хоёр жил судалгаа хийгээд, хоёр жил хэлэлцээ хийгээд бичиг баримтаа боловсруулаад 2018 онд ерөнхийдөө бол энийг боловсруулсан гэж түрүүн бас Мэндсайхан сайд хэлсэн. Тэгэхээр 2022 оны төсөвт бол энэ зээлийн гэрээний дүн бол тусгагдаад авах гэж байгаа зээл тусламж дотор бол тооцогдоод орж ирсэн байх ёстой. Тэгэхээр энэ бол нэмж авснаар зээлийн хэмжээ нэмэх гэдэг асуудал бол байхгүй байх аа. Энэ бол угаасаа л Сангийн яаманд тэгж боловсруулж оруулж байгаа.

**Ж.Ганбаатар:** Чинзориг гишүүн хүмүүсийн картанд хүрэхгүй шүү.

**Х.Булгантуяа:**Зүгээр бодох ёстой зүйл нь энийг бол төсвийн удирдах хороо бас зарим нэг өөрчлөлтүүдийг оруулж болно л доо, Ганбаатар дарга аа. Манай Эдийн засгийн байнгын хорооноос, дээрээс нь нэмээд Хүнс хөдөө аж ахуй, Байгаль орчны байнгын хорооноос энэ зээлийн гэрээн дээр чиглэл өгөөд бид нар төсвийн төслийн удирдах хороон дээр төслийн зориулалт дээр ийм, ийм чиглэлээр зарим нэг өөрчлөлтүүдийг хий гээд бид нар чиглэл өгчхөж болно оо.

Одоо арай гэж хоёр, гурван жил боловсруулж оруулж ирсэн энэ зээлийг авахгүй гэхэд бол амархан байх аа. Тэгэхдээ яах вэ, бид нар бол хүнс, хөдөө аж ахуйн салбарыг бас нэг хөнгөлөлттэй зээлээр дэмжье гэж л ярьж байж оруулж ирсэн санагдаж байна. Энүүнийг боловсруулж байсан санагдаж байна. Тэгээд дэмжээд явбал яасан юм бэ гэдэг саналтай байна, Ганбаатар дарга аа. Одоо энийг буцаагаад дахиад боловсруулаад ороод ирнэ. Ороод ир гэх юм бол ахиад хоёр жилийн хэлэлцээ болох байх. Чиглэл өгөөд, Хүнс хөдөө аж ахуйн байнгын хороо, Эдийн засгийн байнгын хорооноос төслийн удирдах хороонд чиглэл өгөөд төслийг нь харин дэмжээд, төсөл нь тэгэхдээ төсвийн угаасаа тусгай шаардлагуудад нийцүүлээд өрийн хэмжээнд тооцогдоод ороод ирсэн байгаа юм чинь ийм байдлаар оруулъя. Хашаа сав барих гэдэг бол одоо утгагүй байх. Түүн дээр бол би Улсын Их Хурлын гишүүдтэй бол санал нэг байна.

**Ж.Ганбаатар:** Манайх зүгээр дэмжсэн, дэмжээгүй л гэсэн санал дүгнэлт хүргүүлнэ. Гол асуудлыг бол Аюулгүй байдлын байнгын хороо шийднэ шүү дээ.

**Х.Булгантуяа:** Тэгээд чиглэл өгчихвөл болно шүү дээ.

**Ж.Ганбаатар:** Д.Бат-Эрдэнэ гишүүн үг  хэлье.

**Д.Бат-Эрдэнэ:** Яг энэ төслийн зорилго хэдүүлээ нэг сайхан хараадахъя. Төслийн зорилго нь уур амьсгалын өөрчлөлтөд тэсвэртэй, тогтвортой, үр ашигтай мал аж ахуйн хөгжлийг бий болгоход оршино гэж байгаа юм. Тэгэхээр энэ яг төслийнхөө үндсэн зорилгын хүрээнд бол уур амьсгалын өөрчлөлт, цөлжилт хамгийн их явагдсан нутаг хаана вэ гэхээр арай өөр бүс нутаг гарна. Энийг анхаараач ээ. Хамгийн их бэлчээрийн доройтолд орж байгаа, цөлжилт явагдаж байгаа говийн бүсийн нутгууддаа энэ хамгийн их явагдаж байгаа. Монгол Улсын эдийн засгийг авч явж байгаа тэр уул уурхайн бүтээгдэхүүнийг гаргаж олборлож байгаа тэр газартаа илүү анхаарах ёстой байтал уултай, устай, ойтой, модтой энэ газар явагдаж байгаад би гайхаад байгаа юм. Энийг нээлттэй сайн ярилцах хэрэгтэй.

Дөрвөн аймгийн хорин аймагт тав, таван тэрбум төгрөгөөр үйл ажиллагаа хийгдэх нь л дээ. Бусад сумдууд нь яах юм? Энэ асуудал дээр ер нь юу гэж бодож байгаа юм. Тэгээд 100 тэрбум төгрөг бол ямар ч аж ахуйн нэгж, хувь хүн хямдхан эх үүсвэр, буцалтгүй ийм мөнгөнд дуртай. Засгийн газар маань 100 тэрбум төгрөгийн 30 сая долларын ачааллыг аваад энийгээ малчдад санал санаачилгыг нь харгалзахгүйгээр хорин суманд өгч байгаа. Энэ цаашдаа зөв үү? Тэгэхээр энэ чинь цаашдаа татвар төлөгчдийн мөнгө шүү дээ. Тэгэхээр Хөгжлийн банкан дээр өнөөдөр хямдхан эх үүсвэрийн төлөө, улс төрчдийн нөлөөний уралдаан явж өнөөдөр юу болж байна. Тэгэхээр энэ бас ийм л байдлаар явна.

Энэ хорин суманд ямар төсөл санаачилгууд байгаа юм. Энэ яг санал санаачилгыг нь харгалзаж өгөхгүй бол хэн ч үнэгүй, хямдхан эх үүсвэрт дуртай. Тэгэхээр цаашдаа энэ мөнгийг хэн төлөх юм, энэ малчид төлөх юм уу? Малчид хэрэв ингээд, та нар арван жилийн дараа ийм кг махаар, ийм малаар төлнө шүү гэх юм бол энэ асуудал өөр болоод эхэлнэ. Тэгэхээр нэг эргэж төлөгдөх ийм нэг уялдаа, эдийн засгийн тооцоо, ТЭЗҮ, нэг хувийн аж ахуй нэгж байвал бид нар үнэндээ яг ийм юмыг өгөхгүй шүү дээ.

Энэ дээр бас нэг арай өөрөөр хандах хандлагыг яг энэ цаг үед зайлшгүй бид нар сэтгэлгээндээ өөрчлөлт хийх хэрэгтэй, шаардлагатай байна. Яг өнөөдөр хүнд байгаа биш шүү. Тэгэхээр энэ татвар төлөгчдийн л мөнгө. Дахиад хэдэн жилийн дараа энэ ийш тийшээгээ баахан худаг ус барьчихсан, тэгээд ямар ч газар байсан модтой, устай цэнгэг газруудад өгчхөөд, энийг яах юм бэ гэдэг асуудал гарна. Тэр үед бид нар бол улс төрөөс хол байж магадгүй л дээ.

Гэхдээ энэ асуудлыг тэгж нэгэнт ард түмэндээ төлөх төлбөрийнх нь асуудлыг нь, техник эдийн засгийн үндэслэлтэй юмнуудыг нь сайн холбож хийж баймаар байгаа юм. Тэгэхээр яг санал санаачилгууд хаана байгаа юм? Яг ингээд ийм хөрөнгө оруулчихаад бид нар ийм үхрийг ашигтай, ийм сүүг бий болгоно гэсэн юмнууд нь хаа байгаа юм? Тэгээд уур амьсгалын тэс өөрчлөлт тэсвэртэй, тогтвортой тэр мал аж ахуйгаа уур амьсгалын өөрчлөлт хаана явагдаад байгаа юм. Энэ асуудлууд дээр цаашдаа нэлээн анхаарахгүй бол болохгүй тийм төсөл санаанд харагдаж байна. Тэгэхээр энэ бол үр ашиг муутай, нийт массад бас нэлээд хүлээж авахад хүнд. Ялангуяа говийн бүсийн малчид бол энийг хүлээж авахгүй ээ.

Миний хувьд бол дэмжихгүй. Тэгээд энэ үед бол тулгамдсан асуудал биш байна. Техник эдийн засгийн үндэслэл хаа байна? Бид нар хорин жилийн дараах, арван таван жилийн дараах мөнгө гэхээр л дандаа хамаагүй, бид нар төлөхгүй юм чинь гээд л аваад байдаг. Энэ чинь Монгол Улс цаашдаа энийг чинь төлнө шүү дээ, бид нар үр хүүхдүүд хойч үе. Энэ асуудал дээр техник, эдийн засгийн үндэслэл хаа байна, эргээд яаж төлөгдөх юм? Ямар аж ахуйн нэгж ашигтай, мал аж ахуйн нэгж байгууллагад энийгээ зээлээ төлөх юм гэдэг тооцоо хаа байна? Энэ чинь нэг жижигхэн компани ч гэсэн нэг бизнесийн төлөвлөгөө хийдэг. Техник, эдийн засгийн үндэслэл хийж гаргадаг байхгүй юу. Арван таван жилийн дараа.

**Ж.Ганбаатар:** Бат-Эрдэнэ гишүүнд баярлалаа. Гишүүд үг хэлж дууслаа.

Санал хураалт явуулъя. Монгол Улсын Засгийн газар, Азийн хөгжлийн банк хоорондын Зээлийн хэлэлцээр Уур амьсгалын өөрчлөлтийн тэсвэртэй тогтвортой мал аж ахуйг хөгжүүлэх төслийг зөвшилцөхийг нь дэмжье гэсэн саналын томьёоллоор санал хураалт явуулъя.

Санал хураалт, гишүүд анхааралтай байхыг хүсье.

23.1 хувийн саналаар санал дэмжигдсэнгүй.

Булгаа гишүүнийг нэмээд, тэр хувийг нь өөрчилчихнө биз, болно.

Ингээд санал дүгнэлтийг Аюулгүй байдлын байнгын хороонд Б.Баттөмөр гишүүн танилцуулна.

Дараагийн асуудалдаа оръё. Ажлын хэсгийнхэнд баярлалаа.

**Хоёр.Монгол Улсын Засгийн газар, Азийн хөгжлийн банк хоорондын Хөтөлбөрийн хэлэлцээр, Жижиг зардлыг санхүүжүүлэх хөтөлбөрийн төслийн хэлэлцүүлгийг явуулъя.**

Хэлэлцээрийн төслийн талаарх төсөл санаачлагчийн танилцуулгыг Сангийн сайд Жавхлан хийнэ. Жавхлан сайдын микрофоныг өгье.

**Б.Жавхлан:** Баярлалаа. Эрхэм Байнгын хорооны дарга, Улсын Их Хурлын гишүүд ээ, та бүхний энэ өдрийн амар амгаланг айлтгая.

Монгол Улсын Засгийн газар, Азийн хөгжлийн банк хоорондын хамтын ажиллагааны хүрээнд стратегийн ач холбогдол бүхий томоохон төсөл, арга хэмжээг хэрэгжүүлэх бэлтгэл ажлыг хангах, Засгийн газрын төсөл хэрэгжүүлэх чадварыг бэхжүүлэх, шинэ технологи, стандарт, менежментийн арга барилыг нэвтрүүлэх зорилго бүхий жижиг зардлыг санхүүжүүлэх хөтөлбөрийг хорин сая ам.долларын хөнгөлөлттэй зээлийн санхүүжилтээр хэрэгжүүлэхээр төлөвлөж байна.

Хөтөлбөрийн хүрээнд хэд хэдэн томоохон төслийн эдийн засаг, үр ашгийн шинжилгээ, техник, эдийн засгийн үндэслэл, нарийвчилсан судалгаа, зураг төсөл боловсруулах дэд арга хэмжээнүүдийг хэрэгжүүлэх боломжтой юм. Азийн хөгжлийн банктай байгуулах хөтөлбөрийн хэлэлцээр Монгол Улсын олон улсын гэрээний тухай хуулийн 8.1.2-т заасны дагуу гадаад улсын болон олон улсын банк, санхүүгийн байгууллагаас авах зээлийн ерөнхий нөхцөлийн талаарх олон улсын гэрээ тул Улсын Их Хурлаар заавал соёрхон батлуулах шаардлагатай юм. Хэлэлцээрт гарын үсэг зурах асуудлыг хэлэлцэн шийдвэрлэж өгнө үү. Анхаарал тавьсанд баярлалаа.

**Ж.Ганбаатар:** Ажлын хэсэг хэвээрээ байна уу? Ажлын хэсэг хэвээрээ. Эдийн засгийн хөгжлийн яамны Төрийн нарийн бичгийн дарга Батжаргал дарга 3 номер луу суу. Аясгалан ямар яамных юм? Нийслэлийн Засаг даргын Тамгын газар уу.

Жавхлан сайдад баярлалаа. Танилцуулгатай холбоотой асуулттай Их Хурлын гишүүд нэрсээ өгөхийг хүсье.

Надад асуулт байна. Би хоёр асуулт асуугаадахъя. Жижиг зардлыг санхүүжүүлнэ гээд. Ямар чиглэлийн төслүүдийн бэлтгэл ажилд энэ зээлийг зарцуулах талаар төлөвлөгөө байгаа вэ? Өчигдөр манай өрөөнд бас тайлбар хийхдээ тодорхой бас яригдаж амжаагүй. Батхүү дарга байсан. Зураг төсөв, ТЭЗҮ, судалгаа гээд энэ олон зүйлд л зарцуулах юм шиг байгаа юм, тэр хариултыг сонсохоор. Тэгээд одоо энд бид нар ерөнхийдөө, би зүгээр Их Хурлын гишүүн. 2016 оноос хойш байна. Энэ ТЭЗҮ боловсруулна гээд л маш их олон зардал гардаг. Үр дүнд хүрсэн  ТЭЗҮ бол бараг байхгүй гэж хэлэхэд болно.

Батжаргал дарга аа, тэгээд бид одоо ингээд гадаа аж ахуйн нэгжүүд чинь үнэхээр сөхөрч байна шүү дээ. Тэгээд ийм байх жижиг зардлыг санхүүжүүлнэ гээд ингээд ахиад, энэ чинь 20 сая доллар таван жилийн хугацаатай. Энэ асуудал үнэхээр бас юу байна л даа. Бизнес эрхлэгчдийн эргэлтийнхээ мөнгийг ч төлөх боломж байхгүй. Ирээдүйгээ би юу хийгээд байгаа юм, ирээдүйд юу хийхийгээ төсөөлөх боломж байхгүй. Энийг хангаж өгдөг төр байх ёстой. Энэ ажил хөдөлмөрлөж байгаа, аж ахуй эрхэлж байгаа хүмүүсийгээ ирээдүйгээ итгэх, итгэлтэй болгох энэ төрийн энэ үүрэг байгаа.

Гэтэл одоо энд ямар ч итгэл үнэмшил гадаа алга байна шүү дээ. Гэтэл бид нар ингээд жижиг зээл, төсөл гээд ийм зүйлд ингээд, 20 сая доллар гэдэг бол одоогийн байдлаар бол юу вэ, энэ чинь одоо 60 тэрбум, 70 тэрбум төгрөг болох нь байна шүү дээ. Тэгээд гадаад өрийн хэмжээ нэлээн дээшээгээ тулсан байгаа. Ийм үед энийг заавал авах шаардлага байна уу гэдгийг Эдийн засгийн байнгын хорооны даргын хувьд асууя. Өчигдөр бас сайд ирж амжаагүй. Сангийн яамнаас болоод Эдийн засгийн хөгжлийн яамнаас тодорхой хүмүүс ирсэн. Миний асуулт дууслаа. Хэн хариулах вэ? Сангийн сайд Жавхлан. Жавхлан сайдын микрофон өгье.

**Б.Жавхлан:** Баярлалаа. Байнгын хорооны даргын асуултад хариулъя. Энэ ийм юм байгаа юм шүү. Бид нар нэмэлт зардал гаргах гээд байгаа асуудал биш юм байгаа юм. Азийн хөгжлийн банкнаас санхүүжүүлэхээр ерөнхий гэрээнд тусгагдсан, өөрөөр хэлбэл Засгийн газар дэмжсэн. Тэрнийг нь Улсын Их Хурал дээр соёрхон баталчихсан хөтөлбөрийн хүрээнд хийгдэх томоохон төсөл хөтөлбөрүүд гэж байгаа юм. Салбараар нь бол хөдөө аж ахуй, зам тээвэр, хот, ус болон бусад хотын дэд бүтцүүд гэсэн ийм салбараар.

Дэд төслөөр нь яг ингээд нарийвчилж харах юм бол хөдөө аж ахуйн бүтээгдэхүүн үйлдвэрлэл, маркетинг болон худалдаа төрийн удирдлага, хотын нийтийн тээвэр, ложистик, хотын бус зам тээвэр, хотын ариун цэвэр гээд. Нөгөө түгжрэлтэй холбоотой түгжрэлийн эсрэг, нөгөө яригдаад байгаа LRT гээд ийм томоохон төсөл хөтөлбөрүүд дээр урьдчилж хийгдэх ёстой. бэлтгэл ажлыг нь хангах ёстой техник. эдийн засгийн үндэслэл, нарийвчилсан судалгаа, байгаль орчны үнэлгээ, байгаль орчин, нийгмийн сөрөг нөлөөллийг багасгах, дэвшилтэт технологи нэвтрүүлэх, туршихад дэмжлэг үзүүлэх зэрэг ийм өөрөөр хэлбэл. урьдчилсан бэлтгэл ажлуудыг нь хангахад гаргах санхүүжилт юм байгаа юм. Тэрийг хөнгөлөлттэй нөхцөлөөр. ийм эх үүсвэрээр санхүүжүүлээд явъя гэж байгаа юм.

Хэрвээ “үгүй” гэх юм бол энэ зардлуудаа төсөв дээр суух, өөрөөр хэлбэл нэг жилийн төсөв дээр шууд ийм том санхүүжилтээр ачаалал ирэх учраас энийг аль болох хойш нь шийдээд, таван жилийн хугацаанд нэг жилд ирэх дарамтыг нь багасгаад ингээд явъя л гэсэн манай ийм төсвийн зардлын л менежментийн асуудал юм байгаа юм. Тэрнээс биш түрүүний хөдөө аж ахуйн төслүүд шиг шууд төсөл санхүүжүүлэх биш. Манай урсгал зардлууд дээрээ тарааж хойш нь байршуулъя л гэсэн ийм төслийн гол агуулга нь юм байгаа юм шүү.

**Ж.Ганбаатар:** Сангийн сайдын тайлбарыг ойлголоо. Гэхдээ энэ харж байхад бол ингээд л төсөл хөтөлбөр ТЭЗҮ боловсруулаад л байдаг. Тэгээд яг нөгөө ТЭЗҮ-ийнхээ дагуу тэр гаднынхан дээд тусламж нь ирдэггүй, эсхүл дундаас нь больчихдог ч юм уу, тэр нь цуцлагдчихдаг. Одоо яг ингээд тэрийг ингэж бид нар ингэж хэрэгжүүлээд тэр төсөл үнэхээр амжилттай явчихсан гэдэг харагдахгүй байна л даа. Экспортод ийм, ийм олон үйлдвэрүүд барина, тэрний ТЭЗҮ боловсруулсан. Одоо баригдаж байгаа зүйл алга. Тэгээд л баахан зураг төсөв, ТЭЗҮ гэдэг зүйл бол ер нь ардаа их тийм “но”-той асуудлууд байна шүү дээ, ер нь.

Харин зам барина гэдэг бол харин замыг бол хэдэн төгрөгөөр барих вэ гэдгийг бол ихэнх нь мэдэж байгаа юм. Зураг төсөв, ТЭЗҮ боловсруулна гэдэг бол зардал нь их тодорхой биш. Одоо байшин барина гэдэг бол бас зардал их тодорхой биш шүү дээ, ер нь. Хэдэн доллароор ч барьж болно, хэдэн төгрөгөөр ч барьж болно. Юу ч гэж тайлбарлаж болно. Тэгэхээр миний хувьд бол энэ нэг их тийм цагаа олсон юу бол биш байна гэж үзэж байна. Гишүүд асуулт асууж дууслаа. Үг хэлэх Улсын Их Хурлын гишүүд нэрсээ өгөхийг хүсье. Алга байна.

Санал хураалт явуулъя.

Монгол Улс, Засгийн газар, Азийн хөгжлийн банк хоорондын Хөтөлбөрийн хэлэлцээр Жижиг зардлыг санхүүжүүлэх хөтөлбөрийн төслийг зөвшилцөхийг дэмжье гэсэн томьёоллоор санал хураалт явуулъя.

4 гишүүн дэмжлээ, 30.8 хувиар санал дэмжигдсэнгүй.

Байнгын хорооны санал, дүгнэлтийг Аюулгүй байдал, гадаад бодлогын байнгын хороонд Улсын Их Хурлын гишүүн Б.Баттөмөр танилцуулна.

Дараагийн асуудалдаа оръё.

**Гурав.“Тогтоолын хавсралтыг шинэчлэх тухай” Монгол Улсын Их Хурлын тогтоолын төслийг хэлэлцэх эсэх асуудлыг хэлэлцэж эхэлье.**

Төсөл санаачлагчийн илтгэлийг Эдийн засгийн хөгжлийн дэд сайд Наранцогт танилцуулна. Наранцогт сайдыг оруулъя.

Гишүүдийг танхимдаа ирэхийг хүсье. Эдийн засгийн байнгын хорооны гишүүд хуралдаандаа орохыг хүсье. Хуралдаан зохион байгуулахынхан нь гишүүдээ оруулъя. Утсаар ярь, тэр Наранцогт сайд хаан байна?

Эдийн засгийн байнгын хорооны гишүүдийг танхимдаа ирэхийг хүсье. Тогтоолын хавсралтыг шинэчлэн батлах тухай Засгийн газраас өргөн барьсан асуудлыг хэлэлцэнэ.

Эдийн засгийн Байнгын хорооны гишүүдийг танхимд орж ирэхийг урья. Аюурсайхан дарга танхимдаа ирэхийг урья. Баттөмөр дарга хэлэлцүүлэгтэй байгаа. Д.Бат-Эрдэнэ гишүүн, Ж.Бат-Эрдэнэ гишүүн, Булгантуяа гишүүн, Ганхуяг гишүүн. Оюунчимэг гишүүн байна. Хүрэлбаатар гишүүн, Цэрэнпунцаг гишүүн, Чинзориг гишүүн нарыг урьж байна. Дараагийн асуудал хэлэлцэх гээд байна. Энхбаяр гишүүн байна.

Эдийн засгийн хөгжлийн дэд сайд Наранцогт сайдыг урьж байна. Бэлэн болж байна уу, Наранцогт оо? Жавхлан сайдыг урьж байна. Жавхлан сайд руу, ярь. Жавхлан сайд танилцуулгаа хийх ёстой.

Би гишүүдийг танхимд орж ирэхийг урья. Энэ ирцээ бүртгүүлээд гарчихсан гишүүд байна. Хоёр Бат-Эрдэнэ гишүүн, Булгантуяа гишүүн, Хүрэлбаатар гишүүн, Цэрэнпунцаг гишүүн, Чинзориг гишүүн нарыг танхимдаа ирэхийг урья. Анх удаа гишүүдийн нэрсийг уншлаа. Энэ танхимд хэлэлцэх асуудал байна. Хуралдаа идэвхтэй оролцохыг урья. Хуралдаан зохион байгуулахынхан гар утас руу нь ярья. Жавхлан сайдыг хүлээж байна. Эдийн засгийн байнгын хороо Жавхлан сайд яасан бэ? Эдийн засгийн хөгжлийн сайд танилцуулах ёстой.

Жавхлан сайд руу би залгаад байдаг, утсаа авахгүй байна. Засгийн хуралдаан давхцаад байх шиг байна. Тэгвэл гишүүд хойшлуулчих уу? Одоо өөр арга алга байна. Засгийн хуралдаан давхацсан байна. Тэгээд Жавхлан сайд Засгийн хуралдаан дээр бас танилцуулгатай байна. Энэ асуудлыг түр хугацаагаар хойшлуулъя.

Өнөөдрийн хуралдаан өндөрлөлөө. Байнгын хорооныхоо гишүүдэд баярлалаа.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ БУУЛГАЖ,

ХЯНАСАН: ШИНЖЭЭЧ Б.БАТГЭРЭЛ